title: 7 tassua ja Penny

text: Kolumbus on Pennyä kolme vuotta vanhempi isoveli ja oikea naistenmies. Hän on tunnettu siitä, että vaihtaa tyttöystävää joka viikko kuin paitaa. Kolumbus on samassa koulussa Pennyn kanssa.


title: 7 tassua ja Penny

text: Romeo on Pennyn yhdeksänvuotias pikkuveli, joka aiheuttaa usein muille päänvaivaa alituisilla kepposillaan. Romeon suosikkeja ovat luksusravintolan salaiset ruokatilaukset, bussilla ajelu ympäri kaupunkia ja kauhuelokuvat. Kerran hän luuli jopa siskoaan kaameaksi tappajaksi. Romeolla on möreä ja matala ääni, jonka takia monet puhelimessa arvioivat hänet ikäistään vanhemmaksi.


title: 7 tassua ja Penny

text: Elvis on muuttanut väliaikaisesti Moosburgereille asumaan, koska on huonoissa väleissä Saksassa asuvien vanhempiensa kanssa. Hänen oikea nimensä on Franz; lempinimi Elvis tulee laineesta, jonka hän kampaa aina hiuksiinsa. Elvis on ihastunut Pennyyn ja Penny tuntee samoin, mutta he eivät pidä siitä suurta ääntä. Pennyn ja Elviksen välit ovat olleet monesti koetuksella, mutta he ovat aina palanneet yhteen. Elvis on hyvätapainen ja jäntevä. Hän on kokoisekseen todella vahva. Elvis on myös Matthiaksen korvaamaton apu vastaanotolla, sillä hän tulee eläinten kanssa toimeen hyvin. Elvis on Ivanin hyvä ystävä.


title: 7 tassua ja Penny

text: Ivan on Moosburgerin perheen 26-vuotias taloudenhoitaja ja kokki. Ivan on punkkari, joka rakastaa nahkahousuja ja vaihtaa hiustyyliään joka kuukausi. Ivan on luonteeltaan ystävällinen ja hauska ja kohtelee Moosburgereita kunnioittavasti, mutta on samalla heidän hyvä ystävänsä. Ivan käy iltaisin "zombisafarilla" ja kuulee sitä kautta monenlaisia huhuja. Hänellä on kirjava ystäväpiiri ja hän saa yleensä lainaan auton kuin auton. Ivan laittaa mitä parhainta ruokaa ja on Moosburgereiden aarre. Hän asuu tehdashallin yläkerroksessa. Ivan aiheuttaa vieraissa usein ennakkoluuloja, mutta osoittaa aina olevansa kunnon kaveri.


title: 7 tassua ja Penny

text: Ines on Pennyn paras ystävä. Hän on todellinen matematiikkanero, minkä vuoksi hän joskus kokeissa auttaa Pennyä, vaikka tytöt jäävät siitä usein kiinni. Ineksellä on ruskeat, kiharat hiukset ja ruskeat silmät. Vaikka hän on Pennyn täydellinen vastakohta myös luonteenpiirteiltään, makuasiat käyvät yksiin ja he ovat parhaat ystävykset. He istuvat koulussa vierekkäin, paitsi silloin harvoin kun ovat riidoissa.


title: 7 tassua ja Penny

text: Robin on elokuvakoira ja osaa monenlaisia, käytännöllisiäkin temppuja. Robin pelkää vettä, koska ollessaan mukana elokuvan kuvauksissa sen entinen omistaja loukkaantui. Milli on diivamainen temppelikoiraneiti ja oikea ahmatti. Sarjan nimi "7 tassua ja Penny" juontuu Millin ja Robinin tassujen väristä: Robinilla on neljä valkoista tassua ja Millillä kolme valkoista yhden mustan lisäksi. Penny ei voisi elää ilman koiriaan Milliä ja Robinia.


title: Khaled Fadhel

text: Khaled Fadhel (, s. 29. syyskuuta 1976 Tunis) on tunisialainen entinen jalkapallomaalivahti.


title: Khaled Fadhel

text: Fadhel aloitti uransa kotimaansa pääsarjassa Ligue Professionnelle 1:ssä. Hän pelasi CS Sfaxienissa ennen siirtymistään Turkkiin kaudeksi 2004/2005 Fadhel oli mukana vuoden 2004 kesäolympialaisissa Tunisian jalkapallomaajoukkueessa ja oli kuukausia aikaisemmin voittamassa Afrikan-mestaruutta Tunisialle. Hän pelasi vain yhden kauden Diyarbakirsporissa, josta Fadhel siirtyi Kayseri Erciyessporiin. Hän pelasi joukkueessa kahden kauden ajan, kun Kayseri Erciyesspor putosi pääsarjasta sarjatasoa alemmaksi vuonna 2007.


title: Khaled Fadhel

text: Fadhel ei tämän jälkeen löytänyt itselleen seuraa kaudeksi 2007–2008, kunnes US Monastir hankki hänet riveihinsä alustavasti kaudeksi 2008–2009. Fadhel kuitenkin siirtyi kesken kauden heinäkuussa 2008 luxemburgilaisseuraan US Hostertiin.


title: Suomen urheilugaala

text: Suomen urheilugaala on vuosittain pidettävä palkintotapahtuma, jossa palkitaan suomalaisia urheilijoita ja urheiluvaikuttajia. Tapahtuman järjestäjiä vuosina 2018 ja 2019 olivat Suomen Olympiakomitea, Suomen Paralympiakomitea, Yleisradio, Veikkaus ja Starsquad Event Oy.


title: Suomen urheilugaala

text: Ensimmäinen Suomen urheilugaala pidettiin Helsingin Kaapelitehtaalla 2. kesäkuuta 2008. Vuodesta 2009 lähtien gaala on järjestetty Hartwall Arenalla. Yle TV2 on esittänyt gaalan suorana lähetyksenä. Vuonna 2009 Suomen urheilugaala ja Vuoden urheilija -gaala yhdistyivät ja samalla palkintokategoriat yhdistettiin.


title: Suomen urheilugaala

text: Vuoden urheilija-, joukkue- ja valmentajapalkinnot ovat Urheilutoimittajain liiton valitsemia. Varsinaisten palkintoluokkien ehdokkaat valitsee palkintolautakunta, jota johtaa Kalervo Kummola. Palkintolautakunnan valitsemista ehdokkaista valinnan tekee 300-henkinen raati. Siihen kuuluu urheilijoita, entisiä urheilijoita, poliitikkoja ja järjestöjen edustajia. Lisäksi jaetaan erikoispalkintoja. Joitakin palkintoja jaetaan yleisöäänestyksen perusteella.


title: Suomen urheilugaala

text: Urheilugaalassa jaettavan 40 senttimetriä korkean hopeoidun lasisen palkintopokaalin on suunnitellut muotoilija Harri Koskinen. Pokaali muistuttaa roomalaista ykköstä. Sen nimi on "Uuno".


title: Suomen urheilugaala

text: Esiintyjiä ovat gaalassa säestäneet vuonna 2009 Vantaan viihdeorkesteri johtajanaan Markku Johansson, vuonna 2011 Radion sinfoniaorkesteri johtajanaan Santtu-Matias Rouvali, vuosina 2012–2016 Riku Niemi Orchestra ja vuodesta 2017 Lenni-Kalle Taipaleen yhtye.


title: Suomen urheilugaala

text: Vuoden 2019 gaalassa näkyvyyttä sai Suomen ja Kiinan talviurheiluyhteistyö. Yhtenä pääsponsorina oli kiinalainen Huawei, jonka edustaja oli myös jakamassa Sykähdyttävin urheiluhetki -palkintoa.


title: Kvatakhevi

text: Kvatakhevi () on keskiaikainen georgialaisortodoksinen luostari Kaspin piirikunnassa Šida Kartlin hallintoalueella Georgiassa, 55 kilometriä maan pääkaupungista Tbilisistä länteen.


title: Kvatakhevi

text: Kvatakhevin luostarikompleksi sijaitsee lähellä Kavtiskhevin kylää Trialeti-vuorijonon pohjoisrinteillä virtaavan joen uurtaman rotkon päässä. Jyrkät vuorenrinteet suojaavat sitä kolmelta sivulta. Se on rakennettu 1100–1200-luvuilla ja muistuttaa Pitaretin ja Betanian luostareita arkkitehtuuriltaan ja koristelultaan. Se noudattaa ajan georgialaisten kupolikirkkojen kaanonia. Kirkon pohjapiirros on lähes neliö, jossa kupoli lepää kahden vapaasti seisovan pilarin ja kahden alttarin sivuseinien kielekkeisiin yhdistetyn pilarin varassa. Kirkon sisätilan mudostavat ristin haarat ja kupoli sen keskikohdan yläpuolella.


title: Kvatakhevi

text: Rakennuksessa on kaksi eteishuonetta, yksi eteläpuolella ja toinen länsipuolella. Julkisivut on peitetty hienosti leikatuilla vaaleilla kivineliöillä. Erityisesti kirkon ikkunoiden ympäristöt ja kupolin sivut on koristeltu geometrisin kuvioin, ja itäjulkisivua koristaa suuri risti.


title: Kvatakhevi

text: Historiallisesti Kvatakhevi toimi myös kirjallisena keskuksena, jossa kopioitiin käsikirjoituksia. Siellä oli myös aarre, johon kuului useita keskiaikaisia georgialaisia koruja. Suuren osan niistä hankki Moskovan Valtion historiallinen museo, jossa ne ovat nykyisin näytteillä.


title: Kvatakhevi

text: Luostari vaurioitui pahoin Timur Lenkin hyökkäyksissä Georgiaan 1300-luvulla, mutta se korjattiin myöhemmin, erityisesti prinssi Ivane Tarkhan-Mouravin suojeluksessa vuonna 1854. Luostariin lisättiin kellotorni vuonna 1872.


title: Tommy McClennan

text: Tommy McClennan (s. 8. huhtikuuta 1908, Yazoo City, Mississippi – k. 1962?, Chicago) oli yhdysvaltalainen delta blues -muusikko, laulaja ja kitaristi.


title: Tommy McClennan

text: McClennan syntyi maatilalla lähellä Yazoo Citya ja varttui kaupungissa. Hän soitti ja lauloi bluesia raa'alla, energisellä tyylillä ja esiintyi usein yhdessä ystävänsä Robert Petwayn kanssa. McClennan levytti vuosina 1939–1942 Bluebird Recordsille 41 kappaletta. Hän jätti jälkeensä bluesklassikoita kuten "Bottle It up and Go", "Cross Cut Saw Blues" (jota on versioinut muun muassa Albert King) ja "Deep Blue Sea Blues" (versio Petwayn "Catfish Bluesista"). McClennanin viimeinen levytys oli Petwayn "Boogie Woogie Woman" 20. helmikuuta 1942. Tämän jälkeen tuottaja Lester Melrose lopetti työsuhteen McClennan kanssa epäluotettavuuteen ja alkoholin käyttöön vedoten.


title: Tommy McClennan

text: Petwayn myöhemmistä vaiheista ei tiedetä, mutta McClennan nähtiin toisinaan silloin tällöin Chicagossa Elmore Jamesin ja Little Walterin seurassa. McClennan kuoli ilmeisesti alkoholismiin vuonna 1962.


title: Tommy McClennan

text: Honeyboy Edwards kertoo tavanneensa McClennanin vuonna 1962. Tällöin McClennan eli asunnoksi muutetussa kuorma-auton perävaunussa. Edwards yritti saada McClennanin palaamaan lavoille, kyky soittaa kitaraa oli mennyttä, mutta hänen mahtava äänensä oli tallella. Alkoholisoitunut McClennan kuitenkin oli liian sairas ja joutui sairaalaan, jossa kuoli yksinäisenä ja pennittömänä.


title: Ernests Gulbis

text: Ernests Gulbis (s. 30. elokuuta 1988 Riika, Latvia) on latvialainen tennispelaaja, joka aloitti ammattilaisuransa vuonna 2004. Hänen paras kaksinpelisijoituksensa ATP:n rankinglistalla on ollut kymmenes ja nelinpelissä 130:s.


title: Ernests Gulbis

text: Gulbis saavutti ATP-haastajakiertueella ensimmäisen turnausvoittonsa Eckentalissa marraskuussa 2006, jolloin hän kukisti finaalissa järjestäjämaan Philipp Petzschnerin luvuin 6–3, 6–0. Vuonna 2007 hän voitti Besanconin, Sarajevon ja Monsin haastajaturnaukset. Nelinpelissä hän voitti Rainer Schüttlerin kanssa Houstonin ATP-turnauksen huhtikuussa 2008. Heinäkuussa 2009 hän voitti Dmitri Tursunovin kanssa Indianapolisin ATP-nelinpeliturnauksen.


title: Ernests Gulbis

text: Grand Slam -turnauksissa Gulbis eteni vuoden 2007 Yhdysvaltain avoimissa neljännelle kierrokselle. Vuoden 2008 Ranskan avoimissa hän ylsi puolivälieriin. Hän pudotti muun muassa toisella kierroksella seitsemänneksi sijoitetun yhdysvaltalaisen James Blaken eräluvuin 7–6, 3–6, 7–5, 6–3, mutta hävisi lopulta Serbian Novak Đokovićille erin 5–7, 6–7(3), 5–7. Gulbis on päässyt Wimbledonissa kolmannelle kierrokselle ja Australian avoimissa toiselle kierrokselle.


title: Ernests Gulbis

text: Helmikuussa 2010 Gulbis otti ensimmäinen ATP-turnausvoittonsa kaksinpelissä, kun hän voitti Delray Beachin finaalissa Ivo Karlovićin. Rooman Masters-turnauksessa 2010 Gulbis voitti toisella kierroksella maailmanlistan ykkösen, Roger Federerin, ja pääsi turnauksessa välieriin asti, jossa vastaan tuli Rafael Nadal. Gulbis hävisi Nadalille erin 4–6, 6–3, 4–6. Toisen turnausvoittonsa Gulbis saavutti heinäkuussa 2011 voitettuaan Los Angelesin turnauksen finaalissa Mardy Fishin. Maaliskuussa 2013 Gulbis voitti Delray Beachin ATP-turnauksen päihitettyään loppuottelussa Edouard Roger-Vasselinin. Samana vuonna hän voitti myös Pietarin turnauksen.


title: BB&T Center

text: BB&T Center on sisäareena Sunrisessa Floridassa. Areena valmistui vuonna 1998, ja sen rakennuskustannukset olivat 185 miljoonaa Yhdysvaltain dollaria.


title: BB&T Center

text: BB&T Center on ollut useiden urheiluseurojen kotiareenana. Nykyään se on vain NHL-seura Florida Panthersin kotiareenana, mutta myös Florida Pit Bulls, Florida Bobcats ja Florida ThunderCats ovat käyttäneet sitä.


title: BB&T Center

text: Vuoden 2003 NHL:n All-Star Game ja kauden 2005-2006 ABA All-Star Game järjestettiin BB&T Centressä.


title: BB&T Center

text: BB&T Centressä on järjestetty muutamia amerikkalaisen vapaapainin ja nyrkkeilyn otteluiltoja, kuten "Bash at the Beach" vuonna 1999 ja "Armageddon" vuosina 1999 ja 2002.


title: BB&T Center

text: Muun muassa AC/DC, Barbra Streisand ja Van Halen ovat esiintyneet BB&T Centerissä.


title: Kálymnos

text: Kálymnos (; myös "Kálimnos") on Kreikan saari, joka kuuluu Dodekanesian saariryhmään. Se on yksi saariryhmän kahdestatoista pääsaaresta. Saaren pinta-ala on 111,581 neliökilometriä ja asukasluku 16 001 (vuonna 2011). Hallinnollisesti Kálymnos kuuluu Kálymnoksen kuntaan, Kálymnoksen alueyksikköön ja Etelä-Egean saarten alueeseen. Saaren pääkaupunki on Póthia.


title: Kálymnos

text: Kálymnos sijaitsee Välimereen kuuluvassa Egeanmeressä. Sen lähimmät suuremmat saaret ovat Léros luoteispuolella ja Kos eteläpuolella. Muita sen lähellä sijaitsevia saaria ovat Télendos länsipuolella, Kalólimnos koillispuolella, Nerá eteläpuolella sekä Pláti ja Psérimos itäpuolella.


title: Kálymnos

text: Saaren korkein kohta on Profítis Ilías (760 metriä).


title: Kálymnos

text: Kálymnos kuuluu hallinnollisesti Kálymnoksen kuntaan, johon kuuluu myös pienempiä lähisaaria. Kunta kuuluu Kálymnoksen alueyksikköön, johon kuuluu myös useita muita alueen saaristokuntia.


title: Kálymnos

text: Saaren suurimmat asutukset ovat pääkaupunki Póthia eli Kálymnoksen kaupunki (12 324 asukasta), joka sijaitsee luonnonsatamalahdessa saaren etelärannikolla; sekä Pánormos (2 069 asukasta), Vathýs (492), Myrtiés (325) ja Árgos (278). (Katso myös: Luettelo Kálymnoksen kunnan kaupungeista ja kylistä.) Póthia on yksi koko Egeanmeren saariston suurimmista kaupungeista. Saaren vanha pääkylä Chorió, joka sijaitsee saaren sisäosissa Póthian luoteispuolella, on nykyisin kasvanut yhteen pääkaupungin kanssa.


title: Kálymnos

text:
Antiikin aikana Kálymnos tunnettiin nimellä "Kalydnos". Nimi esiintyy jo Homeroksella. Nimi on mahdollisesti peräisin sanoista "kalos" (”hyvä”) ja "ydnos" (”vesi”), toisin sanoen se tarkoitti saarta, jolla oli hyvää vettä. Kreikkalaisessa mytologiassa Kalydnos oli yksi Uranoksen ja Gaian pojista, joka päätyi saarelle.
Kálymnos on ollut asutettu viimeistään neoliittiselta kaudelta lähtien. Saaren varhaiset asukkaat olivat mahdollisesti kaarialaisia. Myöhemmin sen asuttivat foinikialaiset ja sitten doorilaiset. Doorilainen historia näkyy edelleen muun muassa paikallisessa murteessa. Homeroksen kertomuksessa osa Agamemnonin laivoista haaksirikkoutui saarelle palatessaan Troijan sodasta. Miehistöt jäivät asumaan saarelle ja perustivat sinne kaupungin, joka sai heidän kotimaansa mukaan nimen Argos.


title: Kálymnos

text: Arkaaisella ajalla Kálymnos oli demokratia. Persialaiset valtasivat sen samaan aikaan kuin Joonian rannikon. Vuonna 554 eaa. saarella oli suuri maanjäristys, jonka seurauksena pala sen länsiosasta irtosi erilleen. Näin syntyi nykyinen Télendoksen saari.


title: Kálymnos

text: Kálymnos vapautui persialaisten vallasta vuonna 477 eaa., päätyi Ateenan valtapiiriin ja liittyi Deloksen meriliittoon. Vuonna 357 eaa. Mausolos valtasi saaren. Myöhemmin saari kapinoi ja palasi Ateenan valtapiiriin. Saaren etäisyys Ateenasta antoi sille suhteellisesti enemmän vapautta. Myöhemmin saaren valtasivat ensin makedonialaiset ja sitten roomalaiset.


title: Kálymnos

text: Bysanttilaisella ajalla saari vallattiin ja tuhottiin usein. 1300-luvulla sen valtasivat venetsialaiset ja vuonna 1522 osmanit. Vuonna 1912 saari siirtyi muun Dodekanesian tavoin Italian vallan alle. Italialaisten antauduttua saari oli brittien hallinnassa vuoteen 1947 (virallisesti 7. maaliskuuta 1948 saakka), jolloin saaresta tuli osa Kreikkaa.


title: Kálymnos

text: Kálymnoksen nähtävyyksiin kuuluvat muun muassa Póthian kaupungin arkeologinen museo, merisienten kalastusta ja -valmistusta esittelevät käsityöpajat, sekä Pyhän Sabbaksen ("Ágios Sávvas") luostari. Póthian lounaispuolella sijaitsee Chrysocherián linna, jossa on myös luostari, ja vanhassa pääkylässä Chorióssa Péra Kástron linna. Saaren etelärannikolla sijaitsee Kefálaksen meriluola ja itärannikolla Daskaleión meriluola. Vuoristoinen saari on nykyisin myös kalliokiipeilykohde. Läheiset Télendos ja Psérimos ovat suosittuja päiväretkikohteita.


title: Kálymnos

text: Saaren pääsatama on Póthia. Sieltä on yhteys muun muassa Pireukseen sekä lähisaarille. Kálymnoksen lentoasema, josta on lentoja Ateenaan, sijaitsee vuorella noin seitsemän kilometriä Póthiasta luoteeseen.


title: Pesä Ysit

text: Pesä Ysit on lappeenrantalainen pesäpalloseura. Pesä Ysit tunnetaan etenkin naisten Superpesisjoukkueena, mutta seura pyörittää myös monia juniorijoukkueita; Pesä Yseillä on juniorijoukkueet tyttöjen puolella nuorimmista F-junioreista B-junioreihin asti sekä poikajoukkueet G-junioreista E-junioreihin saakka. Pesä Ysit on perustettu vuonna 1976, kun seura irtaantui LUM:sta.


title: Pesä Ysit

text: Alkuvuosina Pesä Ysien kotikenttänä toimi Vanha kenttä. Kausina 2000-2007 Pesä Ysit pelasi Kisapuiston hiekkatekonurmella. Kisapuiston kentän tekojääradan putket alkoivat kuitenkin näkyä painuneen nurmen alta, joten myös Vanhalle kentälle tehtiin hiekkatekonurmi, ja kaudella 2008 Pesä Ysit palasikin pelaamaan legendaariselle Vanhalle kentälle.


title: Pesä Ysit

text: Kultainen maila:


title: Pesä Ysit

text: Kultainen räpylä:


title: Pesä Ysit

text: Vuoden pelinjohtaja:


title: Hassen Gabsi

text: Hassen Gabsi (, s. 23. helmikuuta 1974 Tunis, Tunisia) on tunisialainen entinen jalkapalloilija.


title: Hassen Gabsi

text: Gabsi aloitti uransa Espérancessa, jossa hän pelasi vuosien 1992–2001 aikana voittaen muun muassa kuusi kertaa Tunisian mestaruuden ja kaksi kertaa Tunisian Cupin.


title: Hassen Gabsi

text: Heinäkuussa 2001 Gabsi siirtyi Italiaan Genoa CFC:hen, joka pelasi tuolloin Serie B:ssä. Hän pelasi joukkueessa kaksi kautta, joista toinen kausi meni loukkaantumisen vuoksi pieleen kärsittyään polvivammasta. Hän pelasi kauden aikana seitsemän ottelua ja onnistui kerran maalinteossa. Gabsi palasi kauden jälkeen takaisin kotimaahansa Espéranceen kaudella 2003–2004, jonka jälkeen hän päätti uransa.


title: Hassen Gabsi

text: Uransa jälkeen Gabsi on toiminut juniorivalmentajana.


title: Willy Røgeberg

text: Willy Røgeberg (11. joulukuuta 1905 – 15. joulukuuta 1969) oli norjalainen ampuja ja olympiavoittaja. Hän voitti kultaa Berliinin olympialaisissa 50 metrin pienoiskiväärin makuukilpailusta. Hän voitti toisen olympiamitalin 12 vuotta myöhemmin Lontoosta, kun hän ampui pronssille 300 metrin vapaakiväärikilpailussa tuloksella 1 112. Røgeberg voitti myös viisi henkilökohtaista mitalia MM-kisoista vuosina 1935-1949. Maailmanmestaruus tuli Tukholmasta 1947 pienoiskiväärin makuuasentokilpailusta. Lisäksi hän voitti joukkuemitaleja.


title: Genocide and Mass Murder

text: Genocide and Mass Murder on ensimmäinen albumi metalliyhtye Deathgazelta. Sou lähti yhtyeestä pian albumin julkaisun jälkeen. Kappaleet "Yami ni Ame Fukaishita Sekai.", "Dies Irae", "「294036224052」" ja "the fist." ovat uusintanauhoituksia yhtyeen ensimmäiseltä singleltä "「294036224052」".


title: Robert Petway

text: Robert Petway oli yhdysvaltalainen delta blues -muusikko, laulaja ja kitaristi.


title: Robert Petway

text: Robert Petwayn elämästä tiedetään hyvin vähän. Hänen syntymäpaikkansa on arveltu olleen J.F. Sligh Farm lähellä Yazoo Citya, Mississipissä. Yazoo Cityssä syntyi Petwayn hyvä ystävä ja soittokaveri Tommy McClennan. Petwayn kuolemasta ei tiedetä mitään ja hänestä tunnetaan vain yksi valokuva vuodelta 1941. Hän äänitti vain 16 kappaletta, mutta hänen tuotantonsa sanotaan vaikuttaneen esimerkiksi John Lee Hookerin, Muddy Watersin ja Jimi Hendrixin musiikkiin. Kappaleista kahdeksan äänitettiin Bluebird Recordsille vuonna 1941 ja kahdeksan muuta (joista kuusi julkaistiin) seuraavana vuonna.


title: Robert Petway

text: Petwayn merkittävin kappale on "Catfish Blues", jonka hän levytti vuonna 1941. Muddy Waters käytti kappaleen sanoja ja "Catfish Bluesin" tyyliä singlellään "Rollin' Stone", josta The Rolling Stones otti nimensä. Tosin bluesmuusikot käyttivät usein vanhojen kappaleiden symboliikkaa ja eikä voida varmuudella sanoa oliko "Catfish Bluesin" kirjoittaja jopa Tommy McClennan. Max Haymes on kirjoittanut kappaleesta perusteellisen artikkelin.


title: Anonymous (albumi)

text: Anonymous on superyhtyeen Tomahawk kolmas studioalbumi, joka julkaistiin vuonna 2007. Albumi sisältää pääosin "intiaani-musiikkia", jota yhtyeen kitaristi Duane Denison tutki yhteistyössä Hank Williams III:n kanssa. Albumin nimi tulee Denisonin tutkimuksissa ilmenneestä ongelmasta, että hän ei löytänyt monenkaan intiaanilaulujen tekijää, ja laulut oli merkitty nimettömäksi (anonymous = tuntematon, nimetön). Albumin teon aikana yhtyeen basisti Kevin Rutmanis lähti yhtyeestä. Hänen lähtöönsä ei ole kerrottu syytä.


title: Kemp (kappale)

text: Kemp on skate punk -yhtye Millencolinin kappale, joka julkaistiin vuonna 2002 heidän albumillaan "Home from Home". Kappale julkaistiin myös singlenä ja siitä tehtiin musiikkivideo.


title: Kemp (kappale)

text: ”Kemp” julkaistiin alun perin b-raitana heidän singlellä ”Fox”.


title: Mark Brain

text: Mark Brain, syntymänimeltään Markus Buthe (syntynyt 30. tammikuuta vuonna 1978 Paderbornissa, Saksassa) on elektronisen musiikin DJ sekä tuottaja (house/elektro/progressiivinen house).


title: Mark Brain

text: Vuoden 2001 alussa hän teki levytyssopimuksen Alphabet Cityn kanssa, tuotti saman vuonna ensimmäisen singlensä sekä julkaisi myös muita kappaleitaan. Heti alkuun hänen kappaleensa pääsivät suurten DJ-kuuluisuuksien kuten Paul van Dyk, Armin van Buuren sekä Neil Mooren soittolistoille. Mark tunnetaan myös yhdessä Marco Woltersin (Voltaxx) kanssa projektista Brain Inc.


title: Mark Brain

text: Yksi hänen uransa menestystarinoista on ollut se että Harold Faltermeyer valitsi hänen singlensä omalle Best Of Albumilleen ‚A Portrait of Harold Faltermeyer- the greatest hits’. Mark tuotti myös Marco Woltersin kanssa vuoden 1987 hitin Arnold Schwarzeneggerin elokuvasta „Running man“ uudelleen.


title: Mark Brain

text: Vuodesta 2002 Mark on kirjoittanut artikkeleita alan lehteen Discret sekä testaa uusimpia laitteita Dj sekä klubikäyttöön.


title: Mark Brain

text: Mark on esiintynyt myös televisiossa useamman kerran, ollut vieraana mm. Saksalaisen huippukokin Ralf Zacherlin ohjelmassa sekä soittanut Bfbs Radio 1, Sunshine Live, Radio Eins Live 5 vuotta juhlaohjelmassa. Vuonna 2005 Mark valittiin DJMagin maailmanlaajuisessa DJ äänestyksessä sijalle 175.


title: José Clayton

text: José Clayton Menezes Ribeiro (s. 21. maaliskuuta 1974 São Luís, Brasilia) on brasilialais-tunisialainen entinen jalkapalloilija ja Afrikan–mestari.


title: José Clayton

text: Clayton syntyi Brasiliassa ja aloitti jalkapallouransa Moto Clube São Luísissa, jossa hän pelasi kaudet 1993 ja 1994. Sittemmin Clayton siirtyi Tunisiaan, jossa hän pelasi ensimmäiset ottelunsa Tunisian pääsarjassa Ligue Professionnelle 1:ssä Étoile Sahelin joukkueessa vuonna 1994. Hyvien otteiden ansionsa Clayton valittiin Tunisian maajoukueeseen vuoden 1998 jalkapallon MM-kisoihin. Ennen sitä Claytonin täytyi anoa Tunisian kansallisuutta edustaakseen maata MM-kisoissa.


title: José Clayton

text: Huolimatta Tunisian heikosta menestyksestä hänen pelaamisensa riitti vakuuttamaan ranskalaisen SC Bastianin, joka osti brasilialaissyntyisen puolustajan heinäkuussa 1998. Clayton vietti yhteensä kolme kautta Ranskassa, jonka jälkeen hän siirtyi takaisin nykyiseen kotimaahansa Tunisiaan. Clayton pelasi hetkellisesti Stade Tunisienissa ennen lopullista siirtymistään Espéranceen, jossa hän voitti ensimmäisen Tunisian liigamestaruutensa kaudella 2003/2004. Clayton vietti mestaruuskauden jälkeen vielä yhden kauden Tunisiassa ennen siirtymistään Qatariin, Al-Sadd joukkueeseen, jossa hän voitti ensimmäisellä ja ainoalla kaudellaan maan liigamestaruuden, sekä Sheikh Jasim cupin ja Qatar Crown Prince cupin.


title: José Clayton

text: Menestyksestä huolimatta Clayton siirtyi kaudella 2006/2007 Turkkiin Sakaryasporiin, jossa hänen kausi oli rikkonainen kärsittyään loukkaantumisista. Joukkueen putoessa Turkin Superliigasta sarjatasoa alemmaksi, Clayton palasi vuonna 2007 takaisin Tunisiaan edustamaan Stade Gabésienia, jossa hän lopetti jalkapallouransa.


title: José Clayton

text: Claytonin ura maajoukkueessa alkoi vuonna 1998 ja se kesti aina vuoteen 2006 asti, jonka aikana hän voitti Afrikan-mestaruuden vuonna 2004 ja edusti maataan kaksissa MM-kisoissa vuosina 1998 ja 2002. Clayton pelasi yhteensä 39 ottelua ja onnistui maalinteossa neljästi.


title: Timo Alho

text: Timo Alho (s. 13. toukokuuta 1981 Ylöjärvi) on suomalainen keilaaja. Hän saavutti EM-pronssia trio- ja joukkuekilpailussa vuonna 2007.


title: Timo Alho

text: Alho asuu tällä hetkellä Tampereella mutta on syntynyt Ylöjärvellä. Hän aloitti keilailun vuonna 1994 eli jo 13-vuotiaana. Tällä hetkellä hänen seuransa on TKK mutta hän on keilannut myös joukkueissa Tuubi ja GF. Hän on tehnyt 300 pisteen sarjoja vuoden 2017 loppuun mennessä 43 kappaletta.


title: Ville Leinosen Unilehto

text: Ville Leinosen Unilehto on samannimisen, Ville Leinosen johtaman, yhtyeen debyyttialbumi. Se julkaistiin digipack-muodossa 21. toukokuuta 2008.


title: Ville Leinosen Unilehto

text: Albumi sisältää mm. versoita vanhoista suomalaisista kansanlauluista. Albumi nousi Suomen virallisen listan sijalle 17.


title: Turn

text: Turn on Lovexin singlejulkaisu ja kappale vuodelta 2008. Kappaleesta on tehty myös musiikkivideo. Single nousi debyyttiviikollaan Suomen singlelistan sijalle 11.


title: Lamont Johnson

text: Lamont Johnson (30. syyskuuta 1922 – 24. lokakuuta 2010) oli yhdysvaltalainen näyttelijä sekä elokuva- ja televisio-ohjaaja. Hän voitti työstään useita palkintoja, joiden joukossa on kaksi Emmyä.


title: Lamont Johnson

text: Kaliforniassa syntynyt Johnson tuli varhaisella urallaan tunnetuksi radion Tarzanina.


title: Brasilia yleisurheilun maailmanmestaruuskilpailuissa

text: Brasilia on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saanut MM-kilpailuissa yhteensä 13 mitalia, joista yksi on kultaa, kuusi hopeaa ja kuusi pronssia. Ainoa kultamitali ja yksi hopeamitali ovat naisten seiväshypystä. Muut mitalit on saavutettu miesten lajeissa ja kahta lukuun ottamatta juoksulajeissa.


text: Brasilian ensimmäinen MM-mitalisti oli Helsingissä 1983 pronssia 800 metrin juoksussa saavuttanut Joaquim Cruz. Kaksissa seuraavissa kisoissa saman lajin mitaleille ylsi José Luíz Barbosa. Stuttgartissa 1993 maan ainoat pistesijoille eli kahdeksan parhaan joukkoon yltäneet urheilijat olivat 20 kilometrin kävelyssä kuudenneksi sijoittunut Sergio Galdino ja kolmiloikassa seitsemänneksi päätynyt Anísio Silva. Göteborgissa 1995 pronssille juoksi maratoonari Luíz dos Santos, ja 200 metrillä Robson da Silva jäi neljänneksi 0,03 sekunnin päähän mitalista. Ateenassa 1997 pronssia sai 200 metrillä Claudinei da Silva, josta kaksi vuotta myöhemmin Sevillan kisoissa tuli maan toistaiseksi ainoa kolminkertainen MM-mitalisti, kun hän saavutti 200 metrillä hopeaa ja oli mukana Brasilian pronssia voittaneessa 4 × 100 metrin viestijuoksujoukkueessa. Sanderlei Parrela voitti Sevillassa hopeaa 400 metrin juoksussa.


text: Edmontonissa 2001 Brasilia jäi toisen kerran MM-historiansa aikana kokonaan vaille mitaleja. Miesten 4 × 400 metrin viestijoukkue sijoittui neljänneksi ja pituushyppääjä Maurren Maggi seitsemänneksi. Pariisissa 2003 Brasilian ainoan mitalin toi miesten pikaviestijoukkue, joka nousi jälkikäteen hopealle edellä olleen Britannian joukkueen tultua hylätyksi dopingsotkujen seurauksena. Helsingissä 2005 naisten pikaviestijoukkue sijoittui viidenneksi, kolmiloikkaaja Jadel Gregório kuudenneksi ja 110 metrin aitajuoksija Mateus Facho Inocêncio kahdeksanneksi. Naisten pitkän viestin joukkue selviytyi loppukilpailuun, jossa se kuitenkin hylättiin. Osakassa 2007 Gregório saavutti hopeaa, miesten pikaviestijoukkue sijoittui neljänneksi, pituushypyssä Maurren Maggi oli kuudes ja Keila Costa seitsemäs, ja seiväshypyssä Fabiana Murer sijoittui jaetulle kuudennelle sijalle. Berliinissä 2009 Brasilian saaliina oli viisi pistesijaa: Murer sijoittui seiväshypyssä viidenneksi, Maggi pituushypyssä seitsemänneksi ja Gregório kolmiloikassa kahdeksanneksi, ja lisäksi naisten pikaviestijoukkue sijoittui neljänneksi ja miesten vastaava seitsemänneksi.


text: Daegussa 2011 Fabiana Murer voitti maailmanmestaruuden ensimmäisenä brasilialaisena. Samoissa kisoissa Bruno de Barros sijoittui 200 metrin juoksussa kuudenneksi sekä seiväshyppääjä Fábio Gomes da Silva kahdeksanneksi ja naisten pikaviestijoukkue seitsemänneksi. Moskovassa 2013 tuloksena oli seitsemän pistesijaa: seiväshypyssä Fabiana Murer sijoittui viidenneksi, pituushypyssä Mauro Vinícius da Silva viidenneksi, kymmenottelussa Carlos Chinin kuudenneksi, maratonilla Solonei da Silva kuudenneksi ja Paulo Roberto Paula seitsemänneksi, miesten 4 × 400 metrin viestijoukkue seitsemänneksi sekä Anderson Henriques 400 metrin juoksussa kahdeksanneksi. Pekingissä 2015 Fabiana Murer saavutti hopeaa, ja kuudennelle sijalle ylsivät 20 kilometrin kävelijät Caio Bonfim ja Erica de Sena. Lontoossa 2017 Caio Bonfim saavutti 20 kilometrin kävelyssä pronssia, Erica de Sena sijoittui samalla matkalla neljänneksi, Nair Da Rosa oli 50 kilometrin kävelyssä viides ja seitsemänneksi sijoittuivat Thiago Andrè 800 metrillä, Rosangela Santos 100 metrillä ja naisten pikaviestijoukkue.


title: Henderson Forsythe

text: Henderson Forsythe (11. syyskuuta 1917 – 17. huhtikuuta 2006) oli yhdysvaltalainen näyttelijä.


title: Henderson Forsythe

text: Forsythe voitti vuonna 1979 Tony-palkinnon työstään musikaalissa "The Best Little Whorehouse in Texas". Hänet asetettiin ehdolle myös Emmy-palkinnon saajaksi roolista televisiosarjassa "As the World Turns".


title: Henderson Forsythe

text: Forsythe syntyi Missourissa ja oli vuodesta 1942 kuolemaansa naimisissa Dorothea Maria Carlsonin kanssa. Parilla oli kaksi yhteistä lasta. Näyttelijä kuoli Virginian osavaltiossa 88-vuotiaana.


title: Bodorna

text: Bodorna () on kylä Georgiassa. Se sijaitsee Georgian sotilastiellä kahdeksan kilometrin päässä Dušetin kaupungista Mtskheta-Mtianetin alueella maan itäosassa.


title: Bodorna

text: Bodorna sijaitsee Aragvi-joen pienen sivuhaaran, Dušetis-khevin, oikealla rannalla 880 metrin korkeudella merenpinnasta. Kylä linnoitettiin keskiajalla, jotta sinne voitaisiin majoittaa pakolaisia viereisiltä paikkakunnilta ulkomaiden hyökkäysten aikana. Niinpä Bodornan ihmisen kaivertamien luolien tiedetään toimineen Aragvin laakson väestön suojapaikkana, kun Timur Lenkin turkkilais–mongolialainen armeija hyökkäsi Georgian ylämaille 1390-luvulla.


title: Bodorna

text: Kylän eteläpuolella on 15 metriä korkea pylväs, jonka alkuperä ei ole täysin selvillä. Se muistuttaa ihmishahmoa, munkkia, ja se saattaa olla ihmisen veistämä rakennelma, joka on kaiverrettu kulttitarkoituksiin eroosion valmiiksi kuluttamasta kalliosta varhaisella kristityllä kaudella mahdollisesti 400–500-luvuilla. Pylväässä on yksi suurista luolista, joita käytettiin suojina Timurin hyökkäysten aikana. Keskiaikaisen kronikan mukaan Timurin sotilaat laskeutuivat pylvästä köysiä pitkin ja ampuivat palavia nuolia ihmisiä täynnä olevaan luolaan.


title: Bodorna

text: Bodornassa on 1400-luvulla rakennettu Jumalansynnyttäjän syntymän kirkko, joka toimi Šaburidze-suvun Aragvin herttuoiden sukukirkkona ja hautausmaana. Se rakennettiin lähes kokonaan uudelleen vuonna 1717 ajan kaiverruksen mukaan. Nykyaikaan säilynyt rakennus on yksilaivainen kupolikirkko, joka seisoo metsäisellä rinteellä.


title: Pachacútec

text:
Pachacútec eli Pachacuti oli inkojen yhdeksäs hallitsija eli Sapa Inca 1438-1471/1472.
Hänen koko nimensä oli Pachacuti Inca Yupanqui, "Hän joka tekee maailman uudelleen". Pachacútec oli neljäs Hanan-dynastiasta, ja hänen syntymänimensä oli Cusi Yupanqui. Hän laajensi inkavaltiota huomattavasti, ja muutti silloisen Cuzcon kuningaskunnan suurvallaksi nimeltä Tawantinsuyu. Sen linnoitetuksi pääkaupungiksi rakennettiin Machu Picchu.


title: Pachacútec

text: Pachacútec niitti mainetta ja kunniaa jo edellisen hallitsijan Viracocha Incan aikana. Silloin chankat hyökkäsivät Cuzcoon. Pachacútec hyökkäsi vahvan armeijan johdossa chankoja vastaan samaan aikaan kuin hänen isänsä ja veljensä pakenivat. Pachacútecin armeija oli voittoisa. Valtaan päästyään Pachacútec aloitti valloitussodat ilmeisesti vallanhimonsa takia. Pachacútec olikin taitava sotilas ja hallitsija, ja kykeni toteuttamaan haaveensa valtakunnan laajentamisesta. Hän määräsi veljensä "Capac Yupanqui"n sotaretkelle pohjoiseen. Tämä eteni suunniteltua pidemmälle pohjoiseen ja valtasi muun muassa Cajamarcan. Veli menestyi Pachacútecin mielestä liiankin hyvin. Hän koki tämän uhkaavan asemaansa ja mestautti veljensä..


title: Pachacútec

text: Pachacútecin poika oli seuraava inkahallitsija Túpac Inca Yupanqui.


title: Pachacútec

text: Pachacútec kehitti Cuzcoon monimutkaisen asemakaavan. Kaupungin halki virtaavat joet olivat aikaisemmin aiheuttaneet tulvia, mutta nyt ne ohjattiin kanaviin. Keskustaan rajattiin erilaisia kaupungiosia uskonnollisiin ja hallinnollisiin tarkoituksiin. Kaupungin ulkopuolelle perustettiin ruoan ja muiden tarvikkeiden tuotantoon erikoistuneita esikaupunkeja.


title: Dmitri Sautin

text: Dmitri Ivanovitš Sautin (, s. 15. maaliskuuta 1974 Voronež, Neuvostoliitto) on venäläinen uimahyppääjä ja olympiavoittaja. Hän on voittanut enemmän olympiamitaleja kuin kukaan muu uimahyppääjä, peräti kahdeksan. Mitaleista kaksi on kultaisia, kaksi hopeisia ja neljä pronssisia. Sautin on voittanut myös kolme mitalia EM-kisoissa, joista yksi on Neuvostoliitolle ja kaksi Venäjälle.


title: Túpac Inca Yupanqui

text:
Túpac Inca Yupanqui eli Topa Inca hallitsi inkoja 1471-93.
Ketshuaksi "Tupaq Inka Yupanki", suomeksi suunnilleen "inka-aatelinen", oli kymmenes Sapa Inca. Túpac Inca Yupanqui laajensi inkavaltiota aluksi vuodesta 1463 yhdessä isänsä Pachacútecin kanssa ja tämän kuoltua 1471 yksin vuoteen 1493 tapahtuneeseen kuolemaansa asti.
Hän valloitti Perun pohjoisrannikolla sijainneen Chimorin, joka oli merkittävä inkojen vastustaja.


title: Hiihtosuunnistuksen Euroopan-mestaruuskilpailut 2006

text: Hiihtosuunnistuksen Euroopan-mestaruuskilpailut järjestettiin vuonna 2006 Ivanovossa, Venäjällä, 22. helmikuuta - 26. helmikuuta.


title: Kyttyrälohi

text: Kyttyrälohi ("Oncorhynchus gorbuscha") on Tyynenmeren pohjoisosissa elävä tyynenmerenlohien suvun kala. Kyttyrälohen nimi tulee ennen kutua koiraalle kehittyvästä kyttyrästä. Kyttyrälohi elää kaksi vuotta ja kasvaa 40–50 senttimetrin pituiseksi ja 1,5–2 kilogramman painoiseksi.


title: Kyttyrälohi

text: Venäläiset ovat istuttaneet kyttyrälohta Itämereen, Vienanmereen ja Muurmannin rannikolle 1950-luvulta asti. Niistä istutuksista peräisin olevia kyttyrälohia on tavattu Näätämöjoesta, Tenojoesta ja Inarijoesta.


title: Kenema

text: Kenema on Sierra Leonen kolmanneksi suurin kaupunki ja Itäisen maakunnan ja siihen sisältyvän 609 873 asukaan Keneman piirikunnan hallintokeskus. Kaupungin asukasluku oli 200 354 (VL2015; vuonna 2004 väkiluku oli 128 402 as.).


title: Kenema

text: Kenema sijaitsee nimellä Kambui Hills tunnetun metsäalueen lähellä ja on alluviaalisten timanttien etsimiseen keskittyneen kaivosseudun keskus. Vuonna 1959 sinne perustettiin kaivostoimintaa tukemaan valtiollinen timanttitoimisto (Goverment Diamond Office). Se on myös alueellinen maataloustuotannon markkinapaikka ja Sierra Leonen sahateollisuuden keskus. Seudulla tuotettu kaakao, kahvi, palmuöljy ja siemenet, huonekalut ja puukaiverrustyöt viedään pääosin maanteitse pääkaupunki Freetowniin myytäväksi ja vientiin. Kenema on alueellinen hallinnon, kirkon ja yksityisten toisen asteen koulujen keskus, jossa on roomalaiskatollinen opettajakorkeakoulu naisille, valtiollinen kirjasto ja yksityisiä sairaaloita.


title: Kenema

text: Sisällissodan jälkeen vuoden 2005 loppuun asti iso joukko pakistanilaisia rauhanturvaajia oli sijoitettuina Kenemaan. Vuosina 2014–2015 Keneman piirikunta oli pahimpia ebolan esiintymisalueita. Sittemmin tartuntatauti saatiin hallintaan ja uusia kuolemia ei enää ole esiintynyt.


title: Bo (Sierra Leone)

text:
Bo on Sierra Leonen toiseksi suurin kaupunki ja Eteläisen maakunnan pääkaupunki. Sen asukasluku oli 231 494 vuonna 2010.
Vuodesta 1930 alkaen se oli Sierra Leonen protektoraatin pääkaupunki, kunnes protektoraatti yhdistyi Freetowniin ja itsenäistyi vuonna 1961.


title: Bo (Sierra Leone)

text: Bossa on lentoasema. Sieltä oli rautatieyhteys Freetowniin vuoteen 1974 asti, jolloin rata suljettiin.


title: Bo (Sierra Leone)

text: Kaupungissa toimii Njalan yliopisto ja opettajankoulutuslaitos.


title: Pamela Jelimo

text: Pamela Jelimo (s. 5. joulukuuta 1989) on kenialainen 800 metrin juoksija ja olympiavoittaja.


title: Pamela Jelimo

text: Pikajuoksussa kilpaillut Jelimo voitti 2007 alle 20-vuotiaiden Afrikan-mestaruuden 400 metrin juoksussa ja sijoittui 200 metrillä seitsemänneksi. Hän siirtyi 800 metrille kaudeksi 2008. Keväällä 2008 hän voitti Afrikan-mestaruuden 800 metrillä ja hopeaa 4 × 400 metrin viestissä. 24. toukokuuta 2008 hän juoksi Hengelossa 800 metrillä uuden nuorten maailmanennätyksen ja Kenian ennätyksen 1.55,76. 1. kesäkuuta 2008 hän paransi Berliinin Kultaisen liigan osakilpailussa ennätyksiään ja juoksi ajan 1.54,99, joka oli tuolloin kautta aikojen kuudenneksi paras aika ja uusi Afrikan ennätys. 18. heinäkuuta 2008 Kultaisen liigan osakilpailussa Pariisissa hän paransi ennätystään kaksi sadasosaa juosten ajan 1.54,97 Pekingin olympialaisissa 2008 Jelimo voitti olympiakultaa ensimmäisenä kenialaisnaisena. Hän paransi omaa ja nuorten maailmanennätystään aikaan 1.54,87. Zürichin kultaisen liigan osakilpailussa 29. elokuuta 2008 hän juoksi kautta aikain kolmanneksi parhaan ajan 1.54,01. Ennen kultaisen liigan viimeistä osakilpailua Brysselissä, hän oli korkeushyppääjä Blanka Vlašićin ohella ainoana kiinni pääpalkinnossa. Vlašić jäi Brysselissä lajissaan toiseksi, mutta Jelimo voitti lajinsa ja oli ainoa kaikissa kuudessa osakilpailussa lajinsa voittanut urheilija. Saavutuksestaan hän tienasi miljoonan Yhdysvaltain dollarin potin. Hän voitti myös . Jelimo voitti vuonna 2008 kaikki juoksemansa 800 metrin kilpailut ja alitti kaksi minuuttia 12 kertaa.


title: Pamela Jelimo

text: Vuosina 2009–2011 Jelimo ei menestynyt yhtä hyvin. Vuonna 2009 hän alitti kaksi minuuttia kahdesti ja vuosina 2010–2011 ei kertaakaan. Berliinin MM-kilpailuissa 2009 hän keskeytti välierissä. Vuonna 2012 hän voitti Istanbulissa sisäratojen maailmanmestaruuden ajalla 1.58,83 ja paransi hallikauden aikana kahdesti sisäratojen Kenian ennätystä 800 metrillä. Lontoon olympialaisissa hän sijoittui neljänneksi.


title: Pamela Jelimo

text: Jelimo avioitui marraskuussa 2008 Peter Kiprotich Murrayn kanssa.


title: Thoas (Andraimonin poika)

text: Thoas () oli kreikkalaisessa mytologiassa Andraimonin ja Gorgen poika ja Aitolian kuningas. Hän oli saanut asemansa sen jälkeen kun Meleagros oli kuollut eikä Oineus tai hänen poikansakaan olleet enää elossa. Thoaalla oli poika, Haimon.


title: Thoas (Andraimonin poika)

text: Thoas oli yksi Penelopen kosioista, mutta tämä meni naimisiin Odysseuksen kanssa. Hän tavoitteli myös Helenaa ja joutui muiden kosijoiden tavoin vannomaan valan, jossa hän sitoutui hyväksymään valitun sulhasen ja suojelemaan avioparia. Niin hän valansa velvoittamana joutui osallistumaan Troijan sotaan Pariin ryöstettyä Helenan.


title: Thoas (Andraimonin poika)

text: Thoas johti aitolialaisten joukkoa ja komensi 40 sotalaivaa joukkojen purjehtiessa kohti Troijaa. Akhilleuksen saatua surmansa hän osallistui kisoihin kaatuneen sankarin kunniaksi. Vaunujen ajon aikana hän kuitenkin putosi kyydistä, jolloin parantaja Podaleirios joutui paikkaamaan häntä. Myöhemmin taistelussa kaupungista hän aiheutti Pariille pistohaavan. Taisteluissa hän surmasi yhteensä kaksi vastustajaansa.


title: Thoas (Andraimonin poika)

text: Thoas mainitaan yhtenä niistä miehistä , jotka piiloutuivat Troijan hevoseen.


title: Thoas (Andraimonin poika)

text: Troijan kukistuttua Thoas otti Pallas Athenea esittävän pronssipatsaan mukanansa Amfissaan. Joidenkin lähteiden mukaan Odysseus joutui lähtemään maanpakoon surmattuaan vaimonsa kosijat ja päätyi Thoaan luo Aitoliaan. Täällä hän olisi nainut Thoaan tyttären.


title: Ust-Maja

text: Ust-Maja () eli Uus-Maaja () on noin 3000 asukkaan kaupunkimainen taajama Ust-Majan ulusin (Ust-Majan piirin) keskiosassa Sahan tasavallassa Venäjällä. Ust-Maja on piirinsä hallinnollinen keskus. Se sijaitsee Aldan- ja Maja-jokien yhtymäkohdassa 310 kilometrin päässä tasavallan pääkaupungista Jakutskista kaakkoon. Taajaman hallinnon alaisuuteen on kuulunut myös Ust-Judoman kylä, joka sijaitsee 183 kilometriä Ust-Majasta etelään; kylässä oli 35 asukasta vuonna 2001.


title: Ust-Maja

text: Ust-Majassa on kulttuuritalo, yhtenäiskoulu, musiikkikoulu, terveyskeskus ja kauppa.


title: Ust-Maja

text: Asukasluvun kehitys:


title: Ihastus

text: Ihastus () on vuonna 1993 ensi-iltansa saanut Alan Shapiron ohjaama yhdysvaltalainen trillerielokuva. Elokuvan pääosassa esiintyvät Cary Elwes ja Alicia Silverstone. Elokuvassa Silverstonen roolihahmo teeskentelee olevansa raiskattu ja koettaa saada miehen pulaan.


title: Ihastus

text: Nick etsii rauhallista asuinaluetta, jossa hän voisi keskittyä kirjoittamiseen. Hän luulee löytäneensä sen Forresterien perheen naapurista, kunnes hän tapaa Forresterien 14-vuotiaan tyttären Adriannen. Myös Adrianne luulee että hänen ja Nickin välillä on jotakin, mutta pian Nick kertoo, että hän on tytölle aivan liian vanha. Tästä Adrianne ei pidä, vaan alkaa häiriköimään Nickiä kaikin mahdollisin tavoin.


title: Ihastus

text: "Video-oppaassa" vuodelta 1994 Bello Romano kutsui elokuvaa Lolita-aiheen epäuskottavana trilleriversiona ja antoi sille kaksi tähteä viidestä, mikä vastaa sanallista arviota ”keskinkertainen”.


title: Mehdi Ben Slimane

text: Mehdi Ben Slimane (, s. 1. tammikuuta 1974 Le Kram, Tunisia) on tunisialainen jalkapallovalmentaja ja entinen jalkapalloilija, pelipaikaltaan hyökkääjä ja laitahyökkääjä.


title: Mehdi Ben Slimane

text: Ben Slimane syntyi Kramissa viisi lapsiseen perheeseen, joista hänen kaksi vanhempaa veljeä pelasivat amatööritasolla jalkapalloa Marsassa. Hän kiinnostui itse jalkapallosta nuorella iällä ja pelasi aluksi synnyinkaupunkinsa Krammin junioriseurassa, josta hän siirtyi vuonna 1990 pelaamaan La Marsan junioreihin vuodeksi. Yhden vuoden jälkeen Ben Slimane siirtyi pelaamaan Espérancen junioreihin, mutta palasi takaisin Marsaan vuoden päätteeksi liian pitkien matkojen vuoksi, koska hän opiskeli edelleen La Marsassa. Ben Slimane jatkoi junioritason loppuun AS Marsan riveissä.


title: Mehdi Ben Slimane

text: Ben Slimane on naimisissa ranskalaisen vaimonsa Briannen kanssa ja heillä on seitsemän lasta, joista tyttöjä on neljä.


title: Mehdi Ben Slimane

text: Ben Slimane aloitti ammattilaisuransa vuonna 1994 kotimaansa pääsarjassa Ligue Professionnelle 1:ssä AS Marsassa. Hän pelasi joukkueessa aina vuoteen 1996 asti, jonka jälkeen siirtyi pelaamaan Eurooppaan valmentajansa avustuksella.


title: Mehdi Ben Slimane

text: Vuonna 1996 Ben Slimane siirtyi Ranskaan Marseilleen. Kauden toinen puolisko Marseillessa oli kuitenkin pettymys Ben Slimanen kärsiessä loukkaantumisista pitkin kautta, hän ei myöskään viihtynyt kaupungissa elämiseen ja siirtyi yhden kauden jälkeen Saksaan. SC Freiburgissa Ben Slimane pelasi ensimmäisen kauden 1997–1998 aikana 2. Bundesliigassa yhteensä 28 ottelua ja teki niissä 6 maalia. Joukkue sijoittui kaudella toiseksi kolmepistettä jäänenää Eintracht Frankfurtista. Seuraavalla kaudella Freiburgin noustua edelliskauden päätteeksi Saksan pääsarjaan Ben Slimane pelasi joukkueessa kaksi kautta tehden viisi maalia 44 ottelussa. Samaisilla kausina pelasivat myös hänen maamiehet Zoubaïer Baya ja Adel Sellimi. Kauden 2000–2001 alkaessa Ben Slimane oli kärsinyt loukkaantumisista ja joukkueen hankittua lisävahvistuksia hyökkäykseen halusi Ben Slimane vaihtaa seuraa. Tämän myötä Freiburg lainasi 2. Bundesliigassa pelanneeseen Borussia Mönchengladbachiin, jossa hän pelasi puolen vuoden ajan viisi ottelua. Lainasopimuksen päätyttyä Ben Slimane ei enää halunnut pelata Saksassa ja pyysi toistamiseen päästä pelaamaan muualle. Freiburg lainasi Ben Slimanen vielä saudiarabialaiseen Al-Nasriin vuonna 2001. Lopulta toinen saudiarabialainen seura Al-Riyadh SC osti laitahyökkääjän riveihinsä, josta Ben Slimanen matka jatkui lopulta lähes saman tien kotimaahansa saatuaan sopimuksen Club Africainin kanssa. Pitkään jatkuneiden loukkaantumisien vuoksi hän pelasi uransa viimeiset ottelut Club Africainissa kaudella 2002–2003.


title: Mehdi Ben Slimane

text: Ben Slimane on edustanut Tunisiaa Afrikan-mestaruuskisoissa, MM-kisoissa ja Olympiatasolla. Hän pelasi yhteensä 35 maaottelua.


title: Mehdi Ben Slimane

text: Ben Slimane aloitti maajoukkueuransa vuonna 1996, jolloin silloinen Tunisian päävalmentaja Henryk Kasperczak nimesi hänet vuoden 1996 Afrikan-kisamiehistöön. Ben Slimane saavutti kisoissa Tunisian mukana hopeaa.


title: Mehdi Ben Slimane

text: Ben Slimane oli mukana vuoden 1996 Afrikan-mestaruuskisoissa, jossa Tunisia eteni aina puolivälieriin asti. Hän teki turnauksessa kaksi maalia ollen Tunisian paras maalintekijä.


title: Mehdi Ben Slimane

text:
Ben Slimane pelasi ensimmäiset MM-kisansa vuonna 1998. Hän oli mukana kaikissa kolmessa ottelussa, mutta ei onnistunut maalinteossa. Tunisian kisat päättyivät alkulohkoon.
Pelaajauransa jälkeen Ben Slimane suoritti vuoden kestäneen valmentajan tutkinnon ja toimii entisen seuransa AS Marsan junioreiden valmentajana.


title: Rusokuusama

text: Rusokuusama ("Lonicera tatarica") eli tatarialainen kuusama on kuusamakasvien heimoon kuuluva koristepensas.


title: Rusokuusama

text: Rusokuusama on 2–3 metriä korkea pensas. Lehdet ovat soikeita, 2–7 cm pitkiä. Kukat ovat yleensä punertavia tai punaisia, mutta on myös valkokukkaisia lajikkeita, kuten 'Alba'. Leveydeltään ne ovat 15–20 mm ja kukkivat touko-kesäkuun vaihteesta alkaen. Marjat ovat punaisia tai kellanpunaisia ja kasvavat pareittain. Oksat ovat onttoja.


title: Rusokuusama

text: Lajin alkuperäinen levinneisyys ulottuu Itä-Euroopasta Länsi-Aasiaan. Pensas on suosittu puutarhakasvi ja sitä kasvatetaan yleisesti koristekasvina Pohjois-Suomessa asti. Rusokuusama on mm. Helsingin kaupungin paljon käyttämä koristekasvi.


title: Pouttu

text: Pouttu Oy on kannuslainen liha-alan yritys. Pouttu Oy on perustettu vuonna 1938, ja sen osti maaliskuussa 2013 pääomasijoittaja Sponsor Capitalilta virolainen liha- ja meijerituotteiden valmistaja AS Maag Grupp. Yritys työllistää noin 280 henkilöä, ja liikevaihto oli vuonna 2012 noin 61 miljoonaa euroa. Poutun tunnettuja tuotemerkkejä ovat mm. Kannuswursti ja Kannusleike. Poutun toimitusjohtajana on toiminut huhtikuusta 2014 alkaen Heikki Laitala.


title: John J. Pershing

text: John Joseph ”Black Jack” Pershing (13. syyskuuta 1860 Laclede, Missouri – 15. heinäkuuta 1948 Washington) oli yhdysvaltalainen armeijakenraali, joka johti Yhdysvaltain siirtoarmeijaa ensimmäisessä maailmansodassa. Häntä pidetään useiden ansioituneiden toisen maailmansodan kenraalien kuten Dwight D. Eisenhowerin, Omar Bradleyn ja George S. Pattonin oppi-isänä.


title: John J. Pershing

text: Pershing syntyi kauppiaan perheeseen missourilaisella maatilalla. Päätettyään keskikoulun 1878 Pershing toimi värillisten lasten opettajana. Hän haki ja pääsi Yhdysvaltain sota-akatemiaan West Pointiin 1882. Hän valmistui upseeriksi 1886 ja ehti mukaan viimeisiin intiaanisotiin. Pershing oli mukana muun muassa Wounded Kneen verilöylyssä joulukuussa 1890. Vuonna 1895 hän johti yhtä alkuperäisiin ratsuväen "buffalo soldier" -rykmentteihin kuulunutta yksikköä, joka oli koottu lähinnä afroamerikkalaisista vapaaehtoisista. Johtaessaan yksikköä hän kokosi ja karkotti suuren joukon cree-intiaaneja Kanadaan. Vaikka Pershing oli tunnettu mustien sotilaiden puolestapuhujana, useimpien aikalaistensa lailla häneltä ei herunut sympatiaa Amerikan alkuperäisväestöä kohtaan. Pershing siirtyi takaisin West Pointiin kouluttajaksi 1897. Kovien otteidensa ja vaatimustensa vuoksi hänen oppilaansa antoivat hänelle lisänimen "Nigger Jack". Myöhemmin ensimmäisen maailmansodan aikana lehdistö muotoili lisänimen hienovaraisesti uudelleen muotoon "Black Jack".


title: John J. Pershing

text: Espanjan ja Yhdysvaltain sodassa Pershing kunnostautui San Juan Hillin taistelussa Kuubassa 1898. Pershing sairastui malariaan ja joutui lomalle Yhdysvaltoihin. Filippiinien ja Yhdysvaltain sodan sytyttyä hänet komennettiin Manilaan. Sodassa hän taisteli filippiiniläississien yksiköitä vastaan. Sekä Kuubassa että Filippiineillä Pershing oli toiminut eri virkatehtävissä väliaikaikaisen majurin arvon nojalla, joka lakkautettiin 1901. Pershing oli jälleen kapteeni eikä ylennystä näkynyt. Kuuban-sotaretkeä johtanut Theodore Roosevelt yritti järjestää Pershingille suoraa ylennystä everstiksi, mutta ei harmikseen onnistunut. Pershing toimi eri tehtävissä, muun muassa sotilasasiamiehenä Tokiossa.


title: John J. Pershing

text: Vuonna 1905 hän meni naimisiin arvovaltaisen senaattorin Francis E. Warrenin tyttären Helen Frances Warrenin kanssa. Arvostelijoiden mukaan liitto edisti Pershingin uraa huomattavasti. Oltuaan ulkopuolisena tarkkailijana Venäjän–Japanin sodassa Pershing palasi Yhdysvaltoihin. Presidentiksi noussut Roosevelt sai kongressin ylentämään hänet suoraan prikaatinkenraaliksi. Ylennys ohitti kolme sotilasarvoa ja 835 listalla virkaiän johdosta etusijalla ollutta vanhempaa upseeria. Vaikka monien mielestä hän oli ansainnut arvonsa, skandaalinkäryinen ylennys seurasi Pershingiä arvostelijoiden puheissa loppuelämänsä ajan.


title: John J. Pershing

text: Pershing toimi Yhdysvaltain sotilastarkkailijana Balkanilla vuonna 1908. Palattuaan Yhdysvaltoihin seuraavana vuonna hän sai siirron takaisin Filippiineille Manilan läheisyydessä olleen miehitysjoukkojen linnakkeen Fort McKinleyn komentajaksi. Hän toimi moroalueen sotilaskuvernöörinä ja onnistui tukahduttamaan moro-kapinan myös siviiliuhreja vaatineessa Bud Bagsakin taistelussa.


title: John J. Pershing

text: Ensimmäisen maailmansodan alun aikoihin 1914 Pershing siirrettiin Texasiin vahvistamaan rajavartiointia, sillä Meksikossa olleiden levottomuuksien pelättiin aiheuttavan ongelmia myös rajan Yhdysvaltain puolella. Vuonna 1915 häntä kohtasi henkilökohtainen onnettomuus, sillä hänen vaimonsa ja kolme tytärtään menehtyivät tulipalossa Pershingin ollessa poissa kasarmilta. Vain poika Warren jäi henkiin perheestä. Vuonna 1916 Pershing komensi rankaisuretkikuntaa kuuluisaa vallankumouksellista Pancho Villaa vastaan Meksikon puolelle, mutta retki ei onnistunut. Tuolloin yhtenä Pershingin adjutanteista toimi tuleva panssarikenraali George S. Patton.


title: John J. Pershing

text: Ensimmäinen maailmansota oli ollut käynnissä Euroopassa jo kolme vuotta, ennen kuin Yhdysvallat julisti sodan Saksalle 6. huhtikuuta 1917. Yhdysvaltojen siirtoarmeijan AEF:n komentajaksi oli valittu Frederick Funston, Pershingin esimies Meksikon ajoilta. Funston kuoli kuitenkin yllättäen sydänkohtaukseen, jättäen Pershingin sopivimmaksi komentajaehdokkaaksi.


title: John J. Pershing

text: Amerikkalaiset ehtivät sodan viitenä viimeisenä kuukautena 1918 käymään useita raskaita taisteluja saksalaisia vastaan: Aisnen kolmannen taistelun heinä-elokuussa, St. Mihielin taistelun rintamaulokkeella Verdunin eteläpuolella syyskuussa ja Meusen-Argonnen taistelun Sedanin kaupungin lähellä syys-marraskuussa. Amerikkalaisten saapumisella oli kenties suurempi henkinen merkitys länsirintamalla taistelleille ympärysvaltojen muiden kansallisuuksien sotilaille. Pershingin alaisuudessa Euroopassa toimivat muun muassa tulevat kenraalit George C. Marshall ja Omar Bradley.


title: John J. Pershing

text: Ansioistaan ensimmäisen maailmansodan amerikkalaisten joukkojen komentajana Pershing ylennettiin Yhdysvaltain armeijoiden kenraalin arvoon. Arvo on maan korkein sotilasarvo, ja se luotiin nimenomaan Pershingiä varten. Toinen vastaavaan arvoon noussut kenraali on Yhdysvaltain ensimmäinen presidentti George Washington, jonka ylensi Yhdysvaltain armeijoiden kenraaliksi vasta vuonna 1976 presidentti Gerald Ford (congressional joint resolution Public Law 94-479 19 January 1976). Mainittu laki määrää kuitenkin, että George Washington on virkaiältään vanhin Yhdysvaltain armeijoiden kenraali niin ”menneisyydessä kuin nykyäänkin”.


title: John J. Pershing

text: Vuodesta 1921 Pershing toimi Yhdysvaltain armeijan komentajana kolmen vuoden ajan, kunnes jäi eläkkeelle 64-vuotiaana 1924. Pershing kuoli Washingtonissa 1948, ja hänet on haudattu Arlingtonin sotilashautausmaalle.


title: John J. Pershing

text: M26 Pershing -panssarivaunu on nimetty hänen mukaansa.


title: Omar Bradley

text: Omar Nelson Bradley (12. helmikuuta 1893 – 8. huhtikuuta 1981) oli yksi keskeisimmistä yhdysvaltalaisista kenttäyksikköjä komentaneista kenraaleista toisen maailmansodan aikana.


title: Omar Bradley

text: Pohjois-Afrikassa Bradley toimi aluksi II armeijakunnan apulaiskomentajana George S. Pattonin alaisuudessa vuonna 1943. Kun Patton sai tehtäväkseen Sisilian maihinnousun valmistelun Yhdysvaltain 7. armeijan komentajana, Bradley johti II armeijakunnan viimeisiin taisteluihin akselivaltioiden joukkoja vastaan Tunisiassa. Kun maihinnousu toteutui, Bradley oli jälleen Pattonin alaisuudessa II armeijakunnan päällikkönä. Sisilian operaation aikana armeijakunta oli ainoa, joka kuului 7. armeijaan.


title: Omar Bradley

text: Normandian maihinnousun aikana Bradley komensi Omaha- ja Utah-rannoille hyökännyttä Yhdysvaltain 1. armeijaa. Bradley komensi yhdysvaltalaisia Ranskassa ja Belgiassa Ardennien taistelun aikana. Normandian maihinnousun jälkeen Bradleyn entinen esimies Patton oli vuorostaan hänen alaisensa, kun Bradley komensi 12. armeijaryhmää. Helmikuussa 1945 Bradleyn yhdysvaltalaiset ylittivät Reinjoen ja tapasivat Neuvostoliiton puna-armeijan joukot Elbejoella huhtikuun puolessa välissä.


title: Omar Bradley

text: Bradley ylennettiin vuonna 1950 korkeimpaan sotilasarvoon eli armeijakenraaliksi, toistaiseksi viimeisenä henkilönä Yhdysvalloissa. Hän jäi eläkkeelle 1953. M2 Bradley-rynnäkköpanssarivaunu on nimetty Omar Bradleyn kunniaksi.


title: Yoshimi P-We

text: Yoshimi P-We (usein pelkkä Yoshimi), oikealta nimeltään Yoshimi Yokota (, "Yokota Yoshimi", s. 18. helmikuuta 1968 Okayaman prefektuurissa), on japanilainen muusikko. Hänet tunnetaan parhaiten noise rock -yhtye Boredomsin pitkäaikaisena rumpalina, sekä perustajajäsenenä ja keulahahmona kokeellista rockia soittavassa naisyhtye OOIOO:ssa, jossa hän toimii kitaristina ja vokalistina. Lisäksi hän on soittanut mm. Kim Gordonin (Sonic Youth) ja Julie Cafritzin (Pussy Galore) perustamassa Free Kitten -yhtyeessä sekä lukuisissa muissa kokoonpanoissa.


title: Yoshimi P-We

text: Rumpujen ja kitaran ohella Yoshimi P-We soittaa myös trumpettia, huilua, koskettimia ja erilaisia lyömäsoittimia. Lisäksi hän on toiminut tuottajana sekä suunnitellut levynkansia.


title: Yoshimi P-We

text: The Flaming Lipsin albumi "Yoshimi Battles the Pink Robots" vuodelta 2002 on nimetty Yoshimi P-Wen mukaan.


title: Heinz Lammerding

text: Heinz Bernard Lammerding (27. elokuuta 1905 Dortmund, Saksa – 13. tammikuuta 1971 Bad Tölz, Länsi-Saksa) oli saksalainen SS-Gruppenführer natsi-Saksan ja toisen maailmansodan aikana. Lammerding oli koulutukseltaan insinööri.


title: Heinz Lammerding

text: Saksan kansallissosialistisen työväenpuolueen varhaisena kannattajana hän liittyi SA-joukkoihin insinöörikoulun johtajaksi. Vuonna 1935 hän liittyi SS:n.


title: Heinz Lammerding

text: Toisen maailmansodan sytyttyä Lammerding kuului SS-Verfügungstruppen (SS/VT) henkilöstöön ja palveli eri pioneeripataljoonissa marraskuun 1940 – elokuun 1942 välisenä aikana. Sen jälkeen hän sai komentoonsa jalkaväkirykmentin. Oltuaan hetken panssarijoukkojen esikunnissa hän sai komennuksen SS-kenraali Erich von dem Bach-Zelewskin esikuntapäälliköksi. Toimessa hän koordinoi partisaanien vastaisia operaatioita Neuvostoliitolta vallatuilla alueilla. Toimeenpanevana upseerina Lammerding allekirjoitti useita käskyjä venäläisten kylien ja pienten kaupunkien tuhoamiseksi kostotoimina. Nämä kylät olivat sattuneet olemaan lähellä partisaanien iskupaikkoja, vaikkei niillä ollut aina tekemistä alueilla oleskelevien partisaanien kanssa.


title: Heinz Lammerding

text: Vuoden 1943 lopulla hän sai komentoonsa SS-divisioona Das Reichin yksiköitä partisaanienvastaisia iskuja varten. Vuoden 1944 hänelle annettiin koko divisioonan komento. 21. huhtikuuta 1944 hänet palkittiin rautaristin ritariristillä toimistaan partisaaneja vastaan. Yksikkö siirrettiin Ranskaan maihinnousua odottelemaan. Pian Normandian maihinnousun jälkeen yksi hänen panssarikrenatöörirykmenteistään tuhosi Oradour-sur-Glanen murhaten kylän 642 asukasta. Tuhansia vuosia paikallaan olleesta maalaiskylästä tuli aavekaupunki vain muutamassa tunnissa.


title: Heinz Lammerding

text: Sodan lähestyessä loppuaan Lammerding palveli Heinrich Himmlerin esikuntapäällikkönä armeijaryhmä Vistulassa. Vuonna 1953 Bordeaux'n tuomioistuin langetti Lammerdingille poissaolevana kuolemantuomion sotarikoksista Tullen ja Oradour-sur-Glanen verilöylyissä. Tuntemattomista syistä Lammerdingia ei tuotu koskaan oikeuden eteen sotarikoksistaan. Hän jäi työskentelemään Saksaan ja menestyi insinöörinä mukavasti. Lammerding kuoli syöpään vuonna 1971.


title: Suokeltaperhonen

text: Suokeltaperhonen ("Colias palaeno") on kaaliperhosten heimoon kuuluva perhonen.


title: Suokeltaperhonen

text: Suokeltaperhosen siipien kärkiväli on noin 50 mm. Koiraiden siipien yläosa on vaaleankeltainen, reunoiltaan selvärajaisesti tummat. Etusiipien tumma raita on leveämpi ja niissä on tumma piste. Siipien alapinta on kellertävä. Naaraiden siivet ovat valkoiset ja siipien tumma osa vähemmän selkeärajainen. Pohjoisempana lajin väritys on vaaleampi. Perhosen toukka on ruskea ja sen pää on tumma. Myöhemmässä vaiheessa se muuttuu vihreäksi ja kyljessä on voimakas keltainen juova ja pinnalla lyhyitä tummia karvoja.


title: Suokeltaperhonen

text: Lajin levinneisyys kattaa Keski- ja Pohjois-Euroopan, Siperian ja Japanin. Suomessa lajia tavataan jokseenkin yleisenä koko maassa, tosin Luoteis-Suomessa ja etelärannikolla se on harvinaisempi.


title: Suokeltaperhonen

text: Suokeltaperhosen toukat elävät vain juolukan lehdillä, joten suokeltaperhosen esiintyminen on sidoksissa juolukan levinneisyyteen. Lajin tyypillistä elinympäristöä ovat rämeet, mutta pohjoisessa Lapissa sitä tavataan myös juolukkaa kasvavilla tunturirinteillä.


title: Suokeltaperhonen

text: Suokeltaperhonen talvehtii pienenä toukkana. Kotelo kiinnittyy takapäästään esimerkiksi kasvin varteen tai matalaan puun oksaan. Koteloa ympäröi keskiruumiin kohdalla kiertävä kehruurihma. Aikuisen yksilön lentoaika kestää Suomessa kesäkuun puolivälistä heinäkuun loppupuolelle. Satunnaisesti lajia tavataan lennossa myös kesäkuun alun ja elokuun ensimmäisten päivien välillä.


title: Suokeltaperhonen

text: Suokeltaperhonen on Ruotsin Hälsinglandin maakuntahyönteinen. Se esiintyy Itellan vuonna 2007 julkaisemassa perhosaiheisessa postimerkkisarjassa.


title: Marco Venturini

text: Marco Venturini (s. 12. heinäkuuta 1960 Pistoia) on italialainen haulikkoampuja.


title: Marco Venturini

text: Marco Venturini on saavuttanut olympialaisissa pronssia Barcelonassa 1992 trapissa. Lisäksi hän on saavuttanut useita MM-mitaleita, joista kirkkaimpia ovat trapin kolme henkilökohtaista maailmanmestaruutta Montecatinista 1989, Perthistä 1991 ja Barcelonasta 1993.


title: Duncan Goodhew

text: Duncan Alexander Goodhew MBE (s. 27. toukokuuta 1957 Beckenham) on brittiläinen uimari ja olympiavoittaja. Hän voitti kaksi olympiamitalia, yhden kultaisen ja yhden pronssisen. Goodhew on voittanut myös yhden pronssimitalin sekä MM-kisoista että EM-kisoista.


title: Erik Bisi

text: Erik Bisi nuorempi (12. joulukuuta 1819 Liminka – 27. heinäkuuta 1868 Suomussalmi) oli suomalainen runoilija ja sanomalehtikirjoittaja joka käytti nimimerkkiä "E.B". Bisi toimi lukkarina Suomussalmella ja hän kirjoitti monia runomuotoisia kuvaelmia Kainuun elämästä ja luonnosta. Bisi kirjoitti Suomussalmen ja yleensä Kainuun asioista muun muassa Oulun Wiikko-Sanomia-, Pohjan Tähti- ja Suometar-lehtiin.


title: Christophe Vicard

text: Christophe Vicard (s. 27. syyskuuta 1967) on ranskalainen haulikkoampuja.


title: Christophe Vicard

text: Christophe Vicard on saavuttanut MM-kilpailuissa hopeaa trapissa Fagnanossa 1994 tuloksella 146 (123+23).


title: Aaltovektori

text: Aaltovektori, merkitään usein tunnuksella formula_1, osoittaa aallon (esimerkiksi fotoni- tai elektroni-) etenemissuuntaan ja on pituudeltaan formula_2 (kts. aaltoluku)


title: Aaltovektori

text: Aaltovektorilla kuvataan esimerkiksi elektronin liikettä materiaalissa. Aaltovektoria kutsutaan myös liikemäärävektoriksi (esimerkiksi fotonin liikemäärä on formula_3).


title: Kevin Gill

text: Kevin Gill (s. 20. syyskuuta 1961) on brittiläinen haulikkoampuja.


title: Kevin Gill

text: Kevin Gill on mesnestynyt hyvin MM-kilpailuissa. Hän saavutti ensimmäisen MM-mitalinsa Moskovassa 1990 voittamalla hopeaa kaksoistrapissa. Gill on lisäksi saavuttanut Perthissä 1991 joukkuekultaa kaksoistrapissa, joukkuehopeaa trapissa ja henkilökohtaista pronssia kaksoistrapissa, sekä Fagnanossa 1994 kaksoistrapissa joukkuekultaa ja henkilökohtaista hopeaa.


title: Heikki Wirtanen

text: Henrik Söderström, kirjailijanimeltään Heikki Wirtanen tai Heikki Virtanen (17. huhtikuuta 1842 Oulunsalo – 11. lokakuuta 1894 Iisalmi) oli suomalainen Iisalmessa asunut kyläkirjuri ja runoilija joka kirjoitti myös nimimerkeillä "H.V-nen", "H.W-nen", "Virtanen", "H. Virtanen", "Wirtanen" ja "W-nen".


title: Heikki Wirtanen

text: Söderströmin vanhemmat olivat lasimestari, maanviljelijä Adam Söderström ja Gustava Fredrika Wettberg. Hän muutti Oulunsalosta Muhokselle 1862 ja sieltä noin parinkymmenen vuoden kuluttua käräjäkirjuriksi Iisalmeen. Söderström kirjoitti "Heikki Virtanen"-nimellä juomalauluja ja arkkiveisuja.


title: Kalle Silander

text: Kalle August Silander on fiktiivinen mieshenkilö Väinö Linnan kirjasarjassa Täällä Pohjantähden alla. Silander on alkujaan satulaseppä, sittemmin osuuskaupan hoitaja ja kirkonkylän työväenyhdistyksen puheenjohtaja. Suomen sisällissodan aikana hän on punakaartin esikunnan jäsen. Hänen tyttärensä Sanni on naimisissa Janne Kivivuoren kanssa. Kansalaissodan lopussa Silander saa kuolemantuomion ja hänet teloitetaan samalla kertaa Aadolf Halmeen kanssa.


title: Peter Boden

text: Peter Boden (s. 18. syyskuuta 1947) on brittiläinen haulikkoampuja ja maailmanmestari.


title: Peter Boden

text: Peter Boden on saavuttanut MM-kilpailuissa Tucumánissa 1981 joukkupronssia trapisa, sekä Perthissä 1991 kaksoistrapissa henkilökohtaista ja joukkuekultaa ja joukkuehopeaa trapissa.


title: Helsingin Laulu

text: Helsingin Laulu on helsinkiläinen sekakuoro, joka on perustettu vuonna 1951. Se syntyi, kun osa Kilven Kuoron laulajista perusti oman kuoron. Helsingissä toimivan kuoron toiminta käynnistyi näyttävästi musiikin monitoimimiehen Kalervo Tuukkasen johdolla. Helsingin laulun historia on monimuotoinen ja nyt 2000-luvulla kuoro elää yhtä aktiivisimmista kausistaan.


title: Helsingin Laulu

text: Helsingin Laulu toimi aikaisemmin osana Toimelan opistoa, joka on yksityinen helsinkiläinen kansalaisopisto. Nykyään kuoro toimii itsenäisenä rekisteröitynä yhdistyksenä ja kuorolla on itsenäinen toiminta- ja ohjelmistopolitiikka.


title: Helsingin Laulu

text: Helsingin Laulu on jäsenenä Sulasolin alajärjestössä Sekakuoroliitossa.


title: Helsingin Laulu

text: Helsingin Lauluun valitaan laulajia harjoitusten yhteydessä järjestettävissä koelaulutilaisuuksissa sovitusti. Nykyisin kuoron laulajavahvuus on hieman alle 40 henkilöä.


title: Helsingin Laulu

text: Taiteellisena johtajana on vuodesta 1998 lähtien toiminut musiikin maisteri Hanna Remes. Kuoro esiintyy koko kuorona, mutta myös erilaisina pienryhminä, kuten duoina, kvartetteina sekä mies- ja naisryhminä. Ohjelmisto muodostuu kirkkomusiikista kevyeen kapakkalaulantaan keskittyen suomalaiseen ja italialaiseen musiikkiin. Helsinki-teema on myös muodostunut kuorolle olennaiseksi ja ominaiseksi ohjelmistossa.


title: Helsingin Laulu

text: Helsingin Laulun ohjelmistoa on 2000-luvulla leimannut Italia-projekti. Kuoron ohjelmisto on muodostunut suomalaisesta ja italialaisesta kuoromusiikista.


title: Helsingin Laulu

text: Ohjelmiston säveltäjänimiä ovat vanhat mestarit Claudio Monteverdi ja Giovanni Pierluigi da Palestrina sekä nykysäveltäjät, Bepi de Marzi, Roberto Padoin, Lamberto Pietropoli ja Marco Maiero.


title: Helsingin Laulu

text: Helsingin Laulu on käynyt neljästi Italiassa konsertti- tai kilpailumatkalla. Kulttuurivaihtoa on tehty pohjoisitalialaisten mieskuorojen Coro San Lorenzon ja Coro Coneglianon kanssa, Friulissa sekakuoro Coro G. Coceancighin ja Rooman lähellä Ardeassa sekakuoro Rutuli Cantoresin kanssa.


title: Helsingin Laulu

text: Viimeisimmät matkat on tehty keväällä 2006 Sardiniaan ja Roomaan, syksyllä 2010 Wieniin ja syksyllä 2014 Calellaan (Espanja). Kahdella viimeksi mainitulla matkalla kuoro saavutti sakraalimusiikin sarjoissa kultatason Interkulturin järjestämissä kansainvälisissä kuorokilpailuissa. Calellan "Canta al Mar"-kilpailussa kuoro sijoittui sakraalisarjassa neljänneksi saaden 2.tason kultadiplomin. Sen lisäksi Helsingin Laulu on esiintynyt Tampereen Sävelessä vuosina 2009 ja 2011, ja sijoittunut hopea- sekä pronssitasoille.


title: Helsingin Laulu

text:
Helsingin Laulu on ensimmäisenä sekakuorona levyttänyt Karl Collanin Sylvian joululaulun. Laulun sovituksen Helsingin Laululle on tehnyt Säde Rissanen. Vuonna 2007 julkaistu cd sisältää suomalaista ja italialaista joulumusiikkia.
Vuonna 2012 ohjelmistoon alettiin ottaa helsinkiläisidentiteettiä korostavia ja vahvistavia Helsingistä kertovia lauluja joista osa on stadin slangilla sanoitettuja. Näistä Helsingin Laulu julkaisi vuonna 2014 levyn Lauluja Helsingistä - Stadi Sjungaa.
Myös joululaulut ovat merkittävä osa Helsingin Laulun ohjelmistoa, ja niitä on stadin slangillakin laulettuna mukana viimeisimmällä levyllä.


title: Kalle Ylöstalo

text: Kalle Ylöstalo on kuvitteellinen punakaartin komppanianpäällikkö Väinö Linnan romaanissa "Täällä Pohjantähden alla".


title: Kalle Ylöstalo

text: Sisällissodan aikana Ylöstalo toimii Urjalan punakaartin komppanianpäällikkönä. Hän osallistuu Ikaalisten rintaman taisteluihin, kunnes saa vapautuksen tehtävistään ja seuraajaksi valitaan Akseli Koskela. Sodan jälkeen Ylöstalo saa valkoisten kenttäoikeudessa kuolemantuomion ja teloitetaan. Hänen veljenpoikansa kaatuu talvisodassa.


title: E. Hellberg

text: E. Hellberg on kuvitteellinen itseoppinut rakennusmestari, kansanedustaja ja punakaartin päällikkö Väinö Linnan kirjasarjassa Täällä Pohjantähden alla.


title: E. Hellberg

text: Hellberg ilmestyy tarinaan romaanitrilogian ensimmäisessä osassa johtaessaan Pentinkulman kansakoulun rakennustöitä 1890-luvun lopulla. Hän asuu kirkonkylässä ja on vasta äskettäin muuttanut pitäjään. Hellberg on keskikokoa suurempi tummaverinen mies, jonka esiintymisessä korostuvat itsevarmuus ja lievä ylimielisyys. Hymyä hänen kasvoillaan ei juuri näy, ja milloin näkyy, se on enimmäkseen ivallista.


title: E. Hellberg

text: Hellberg ei ole itse kertonut aiemmista elämänvaiheistaan, mutta paikkakuntalaiset ovat kiertoteitse saaneet selville, että hän on alkujaan avioton lapsi, jolle muuan pappi oli antanut Hellberg-nimen. Hellbergin äiti on ollut erään suuren rusthollin tytär lähipitäjästä ja isä kiertelevä tukkipäällikkö eli vartesmanni. Pojan synnyttyä äiti oli ajettu kotoaan ja myös vartesmanni oli hävinnyt. Pojan ainoa omaisuus oli ollut äidinperintöä oleva pieni rahasumma, jolla hän rakensi paikkakunnalle muutettuaan ja naimisiin mentyään talon kirkonkylään.


title: E. Hellberg

text: Hellberg asettuu sosialidemokraattien ehdokkaaksi vuoden 1907 eduskuntavaaleihin, ja hänen teemoinaan ovat erityisesti torpparien vapauttaminen, työaikalainsäädäntö ja uudet kunnallislait. Hän tuleekin valituksi eduskuntaan ja oleskelee kansanedustajan toimensa vuoksi Helsingissä. Hänen sijaisenaan kirkonkylän työväenyhdistyksen puheenjohtajana toimii Kalle Silander, mutta tosiasiallisena johtajana pysyy Hellberg.


title: E. Hellberg

text: Hellberg osallistuu lakkorettelöiden sovitteluun kansanedustajana ja edustaa Pentinkulman punakaartia kirkonkylän esikunnassa sisällissodan aikana. Hän suhtautuu kyynisesti räätäli Aadolf Halmeen pyrkimyksiin ehkäistä punaista terroria. Kun kartanon paroni on kieltäytynyt allekirjoittamasta sitoumusta, jossa häntä vaaditaan pidättymään "vehkeilystä työväen valtaa vastaan", Hellberg lähettää kartanoon kolme piiriesikunnan miestä. Nämä käyttäytyvät röyhkeästi kartanon isäntäväkeä kohtaan ja vaativat paronia aseella uhaten allekirjoittamaan sitoumuksen, jonka sanamuoto on laadittu tarkoituksellisen loukkaavaksi. Kun paroni vakaumuksensa vuoksi edelleen kieltäytyy tästä, miehet pakottavat hänet mukaansa, tappavat hänet ja heittävät ruumiin jokeen. Paronin kohtalo herättää valtaosassa kyläläisistä suuren järkytyksen; ainoa, joka julkisesti hyväksyy teon, on entinen Töyryn torppari Anton Laurila. Valkoinen kenttäoikeus tuomitsee sodan jälkiselvittelyissä Aadolf Halmeen kuolemaan osallisuudesta paronin murhaan, vaikka Halmeella ei ole ollut asian kanssa mitään tekemistä. Sodan lopussa Hellberg pakenee Viipuriin, jonne hän on omien sanojensa mukaan saanut kutsun kansanvaltuuskunnalta.


title: E. Hellberg

text: Neuvosto-Venäjälle asettunut Hellberg esiintyy vielä kerran kirjasarjan kolmannessa osassa, jolloin hän kerran vierailee salaa Pentinkulmalla ja majailee Halmeen lesken Emman luona. Hieman ennen Hellbergin käyntiä Turun hovioikeus on julistanut Suomen Sosialistisen Työväenpuolueen laittomaksi, mille "nosket" ovat Hellbergin mukaan antaneet hiljaisen siunauksensa. Niinpä hän yrittää saada sisällissodan aikana punakaartin päällikkönä toiminutta Akseli Koskelaa mukaan kommunistien maanalaiseen toimintaan, koska tällä on "vanhojen toverien" keskuudessa hyvä maine. Tästä Akseli kieltäytyy. Miesten väittely päättyy Akselin raivostuessa ja syyttäessä Hellbergiä siitä, että tämä oli jättänyt hänet pulaan sisällissodan loppuvaiheissa. Käydessään Koskelassa pari päivää myöhemmin Emma kertoo Hellbergin lähteneen Halmeelta, ja Hellberg katoaa tarinasta.


title: E. Hellberg

text: Emman hautajaisten yhteydessä Pentikulman tyoväenyhdistys Riento päättää että teloitetusta Halmeesta tulee kuolemansa jälkeen pitäjän sosiaalidemokraattien henkinen isä. Vaikka Hellberg varsinaisesti toi sosialismin pitäjään, Venäjälle paettuaan hän jäi useimmille hyvin kaukaiseksi, joten hänet jätetään vain kommunistien henkiseksi isäksi.


title: E. Hellberg

text: Hellbergin lopullisesta kohtalosta ei puhuta, mutta Linna sanoi eräässä haastattelussa että Hellberg katosi lopullisesti Stalinin suurissa puhdistuksissa.


title: Johnny Shines

text: John Ned ”Johnny” Shines (26. huhtikuuta 1915 Frayser, Teksas – 20. huhtikuuta 1992 Tuscaloosa, Alabama) oli yhdysvaltalainen bluesmuusikko, laulaja ja kitaristi. Hän on käyttänyt myös taiteilijanimeä ”Shoe Shine Johnny”.


title: Johnny Shines

text: Shines vietti suuren osan lapsuuttaan Memphisissä soitellen slidekitaraa baareissa ja kadulla. Hänen ensimmäisen musiikilliset vaikuttajansa olivat Blind Lemon Jefferson ja Howlin' Wolf, mutta kitaransoiton hän oppi äidiltään. Shines muutti Hughesiin, Arkansasiin vuonna 1932 ja työskenteli siellä kolme vuotta maatiloilla. Tavattuaan bluesmuusikko Robert Johnsonin hän päätti palata musiikin pariin vuonna 1935. Shines ja Johnson kiertelivät yhdessä etelässä ja pohjoisessa aina Ontariossa asti, jossa he esiintyivät paikallisessa radio-ohjelmassa. Kaksikko erosi vuonna 1937, vuotta ennen Johnsonin kuolemaa.


title: Johnny Shines

text: Johnny Shines soitteli ympäri etelävaltioita vuoteen 1941, jolloin hän palasi Kanadaan aikomuksenaan ottaa laiva Afrikkaan. Näin ei tapahtunut vaan sen sijaan hän muutti Chicagoon, jossa alkoi työskennellä rakennusalalla saatuaan töitä serkultaan samalla jatkaen soittelua paikallisissa baareissa.


title: Johnny Shines

text: Shines levytti Columbia Recordsille vuonna 1946, mutta levy-yhtiö ei koskaan julkaissut näitä äänityksiä. Vuonna 1950 hän levytti Chess-merkille kaksi kappaletta. Vuonna 1952 Johnny Shines levytti J.O.B. Recordsille. Näitä sessioita pidetään usein Shinesin uran parhaina. Levyt olivat kuitenkin kaupallinen floppi ja vuonna 1958 Shines myi soittimensa ja palasi rakennuksille.


title: Johnny Shines

text: Shines kuitenkin oli edelleen bluespiireissä mukana työskennellen valokuvaajana keikoilla myyden kuvia matkamuistoiksi. Vuonna 1966 hänet saatiin puhuttua mukaan Vanguard Recordsin nykyään klassikoksi nousseelle "Chicago/The Blues/Today!" -levylle. Sen kolmas osa ja sitä seuranneet albumit Testamentille ja Blue Horizonille nostivat Shinesin suuren yleisön tietoisuuteen.


title: Johnny Shines

text: Shines alkoi keikkailla yhdessä Chicago All Starsin ja Lee Jacksonin, Big Walter Hortonin ja Willie Dixonin kanssa. Shines keikkaili myös Robert Johnsonin kasvatin Robert Lockwood Jr:n kanssa. Vuonna 1980 Shines sai sydäninfarktin. Hän esiintyi dokumentissa "Searching for Robert Johnson" ja julkaisi viimeiseksi jääneen albuminsa "Back To The Country" vuonna 1991. Levyllä vierailivat Snooky Prior ja Johnny Nicholas. Vuonna 1989 Shines tapasi nuoren minnesotalaisen bluesmuusikon Kent Duchainen, jonka kanssa hän keikkaili pari vuotta, kunnes kuoli huhtikuussa 1992.


title: Johnny Shines

text: Shines valittiin Blues Hall of Fameen vuonna 1992.


title: Artturi Yllö

text: Artturi Yllö on kuvitteellinen suurtilallinen Väinö Linnan romaanitrilogiassa Täällä Pohjantähden alla. Hänellä on poika nimeltä Uolevi. Hän on kunnallismies ja herastuomari.


title: Artturi Yllö

text: Suomen sisällissodassa Yllö istuu vangittuna, osallistuu punaisten tuomitsemisiin kenttäoikeuden jäsenenä – joskin hän äänestää yleensä teloitusta vastaan – ja kuolee joskus 1930-luvulla. Hänet kuvataan trilogian kolmannessa osassa suonekkaaksi, entisajan mahtimieheksi.


title: Artturi Yllö

text: Edvin Laineen ohjaamassa elokuvassa Yllöä esittää Leevi Linko vaimonsa Alli Lingon esittäessä rouva Yllöä.


title: Francesco D’Aniello

text: Francesco D’Aniello (s. 21. maaliskuuta 1969 Nettuno, Italia) on italialainen haulikkoampuja ja maailmanmestari.


title: Francesco D’Aniello

text: Pekingissä 2008 D’Aniello voitti olympia hopeaa kaksoistrapissa. Hän ampui finaalisarjan parhaan tuloksen, mutta hävisi silti peruskilpailun jälkeen selvästi johdossa olleelle Yhdysvaltain Walton Ellerille kolmella kiekolla.


title: Francesco D’Aniello

text: Lisäksi D’Aniello on saavuttanut MM-kilpailuissa kaksi henkilökohtaista kultaa, sekä joukkuekultaa ja -hopeaa. Hän on osallistunut kolmiin MM-kilpailuihin (2006, 2007 ja 2009).


title: Kaarle Karikko

text: Kaarle (Kaarlo) Karikko () oli suomalainen kirjailija joka käytti nimimerkkiä "Kario".


title: Kaarle Karikko

text: Petäjäveden Karikon Autiossa syntynyt Kaarle Karikko asui suurimman osan elämästään Keuruulla jossa hän toimi muun muassa itseoppineena asianajajana. Karikko oli kansankirjailija ja hän kirjoitti runoja, novelleja ja näytelmiä. Karikon tekstejä (paikallisuutisia, artikkeleita ja runoja) julkaistiin useissa lehdissä kuten Suometar, Uusi Suometar, Keski-Suomi, Aamulehti ja Pohjalainen. Hänen runojaan ja näytelmiään esitettiin myös Keuruulla eri juhlatilaisuuksissa.


title: Kaarle Karikko

text: Karikon keuruulaisista isovihan aikaan eläneistä Herpmanin veljeksistä vuonna 1888 kirjoittama historiallinen romaani "Urhot" koki erikoisen kohtalon. Se oli läpäissyt painoasian ylihallituksen sensuurin mutta Suomen kenraalikuvernöörin Fjodor Logginovitš Heidenin mielestä kirja oli venäläisvastainen ja hänen vaatimuksestaan ylihallitus otti teoksen uudelleen tutkittavaksi. Vaikka siitä ei löytynytkään huomautettavaa ylihallitus päätti ostaa kaikki kirjasta vielä myynnissä olleet kappaleet ja kieltää sen uusintapainokset.


title: Kaarle Karikko

text: Karikko oli naimisissa vuodesta 1895 modisti ja kangaskauppias Edla Amanda Pukkilan (1871-1940) kanssa. Heidän poikiaan olivat Suomen sisällissodassa valkoisten puolella kaatunut ylioppilas Niilo Karikko (1897–1918) ja Turun urheilutoimenjohtaja, yleisurheiluvalmentaja Paavo Karikko (1903–1978). Kaarle Karikon veli oli laulaja ja näyttelijä Niilo Karikko (1844–1875).


title: J. Lawton Collins

text: Joseph ”Lightning Joe” Lawton Collins (1. toukokuuta 1896 New Orleans, Louisiana – 12. syyskuuta 1987 Washington D.C.) oli Yhdysvaltain maavoimien kenraali.


title: J. Lawton Collins

text: Valmistuttuaan West Pointista vuonna 1917 Collins astui palvelukseen Yhdysvaltain maavoimiin. Toisen maailmansodan aikaan Collins palveli sekä Tyynenmeren että Euroopan taistelukentillä ja hän oli Korean sodan aikaan Yhdysvaltain maavoimien esikuntapäällikkö. Collinsin armeijaura päättyi vuonna 1956 ja hän jäi eläkkeelle kenraalimajurina.


title: J. Lawton Collins

text: Joseph Lawton Collinsin veli kenraalimajuri James Lawton Collins palveli myös Yhdysvaltain maavoimissa. Collinsin veljenpoika Michael Collins tuli myöhemmin kuuluisaksi Apollo 11 -astronauttina.


title: Kristofer II

text: Kristofer II (1276–1332) oli Tanskan kuningas vuosina 1320–1326 ja uudelleen 1329–1332. Hän oli Eerik Klippingin poika.


title: Kristofer II

text: Kristoferin hallintokaudella suurin osa Tanskasta joutui suurten velkojen panttina saksalaisten ruhtinaiden käsiin.


title: Kristofer II

text: Kristofer joutui pakenemaan Tanskasta vuonna 1326, jolloin kuninkaaksi valittiin alaikäinen Valdemar III. Valdemar kuitenkin luopui kruunusta jo vuonna 1329, ja Kristoferin onnistui onnistui palata valtaistuimelle, mutta sen jälkeen hän hallitsi vain nimellisesti. Kristoferin kuoleman jälkeen Tanskalla ei ollut kuningasta kahdeksaan vuoteen, kunnes kuninkaaksi nousi Kristoferin poika Valdemar IV Atterdag.


title: Müllheim

text: Müllheim on kaupunki Baden-Württembergin osavaltiossa Saksan lounaisimmassa osassa Ranskan ja Sveitsin rajojen tuntumassa. Müllheim on Markgräflerlandiksi kutsutun vanhan kulttuurialueen keskus. Sen naapurinkunnat pohjoisesta myötäpäivään ovat Buggingen, Sulzburg, Badenweiler, Auggen, Schliengen sekä Neuenburg am Rhein. Alueen ilmasto on suotuisa viininviljelylle. Myös lasi- ja metalliteollisuudella on keskeinen asema Müllheimin talouselämässä.


title: Müllheim

text: Roomalaiset valloittivat nykyisen Müllheimin alueen vuoden 70 tienoilla. Alueella asui erinäisiä kelttiläisheimoja, jotka sulautuivat valloittajiin. 200-luvulla alueen valloittivat alemannit, jonka jälkeen oli merovingien vuoro. Varhaisin kirjallinen maininta Müllheimista on päivätty 27. lokakuuta 758 muodossa "Villa Mulinhaimo". Tuolloin frankki Strachfried lahjoitti omistamansa alueet viiniviljelmät mukaan luettuna St. Gallenin luostarille. Alun perin Müllheim muodostui "Obermüllenistä" ja "Untermüllenistä", jotka lopulta kasvoivat yhteen. Vuonna 1698 paikkakunta sai oikeuden järjestää viikoittaisia markkinoita. Maanviljelyn ja viininviljelyn rinnalle tuli uusia elinkeinoja, kuten kaupankäynti. Müllheim vaurastui ja väkimäärä kasvoi; 1800-luvun taitteessa paikkakunnalla asui 1 700 ihmistä. Kaupunkioikeudet Müllheimille myönnettiin vuonna 1810. Rautatieasema otettiin käyttöön 15. kesäkuuta 1847. Vuosittaisia viinimarkkinoita – "Müllheimer Weinmarkt" – alettiin järjestää vuodesta 1872. Vuonna 1876 valmistui uusgoottilaistyylinen evankelinen kaupunginkirkko ja kaksi vuotta myöhemmin uusromanttinen katolinen kirkko "Herz-Jesu-Kirche".


title: Müllheim

text: Müllheimista tuli varuskuntakaupunki vuonna 1906. Ensimmäisen maailmansodan jälkeen kaupunki kuului Reinin demilitarisoituun vyöhykkeeseen ja kasarmit otettiin siviilikäyttöön. Saksan kansallissosialistisen työväenpuolueen valtaannousun jälkeen 1933 Müllheimista tuli jälleen sotilaskaupunki. Toisen maailmansodan alettua ranskalaiset pommittivat kaupunkia. 22. lokakuuta 1940 juutalaista uskoa tunnustaneet kansalaiset karkotettiin kaupungista. Natsi-Saksan aika Müllheimissa päättyi 22. huhtikuuta 1945 ranskalaisjoukkojen sisäänmarssiin. Maailmansodassa kuoli 247 müllheimilaissotilasta. Sodan jälkeen kaupunki kuului Ranskan miehitysvyöhykkeeseen. Vuonna 1992 Ranskan joukot lähtivät kaupungista. Heidän tilalleen tuli saksalaisranskalainen prikaati, "Deutsch-Französische Brigade". Sen vahvuus on noin 5 000 henkeä ja päämaja on Müllheimissa. 1970-luvun alkupuoliskolla Müllheimiin liitettiin useita naapurikuntia ja piirikuntajakoa uudistettiin.


title: Müllheim

text: Müllheimin merkittäviin rakennuksiin lukeutuu vanhankaupungin jalankulkuvyöhykkeellä sijaitseva "Martinskirche", jonka torni on 1300-luvulta. Kirkon sisätiloissa on nähtävillä roomalaisen villan raunioita, joiden paikalle kirkko on rakennettu. Kaupungin museoita on esimerkiksi "Markgräfler Museum" entisessä "Gasthaus zur Krone" -talossa, joka on rakennettu vuonna 1780.


title: Müllheim

text: Müllheim on perinteinen koulukaupunki. Jo keskiajalla paikkakunnalla oli kansankoulu. Latinankoulusta on ensimmäinen maininta vuodelta 1699. Nykyisin Müllheimissa on muun muassa ammattikouluja sekä musiikkioppilaitos. Kaupungissa on niin ikään Markgräflerlandin kansankorkeakoulu, "Volkshochschule Markgräflerland".


title: Müllheim

text: Müllheim sijaitsee Baselista Mannheimiin johtavalla "Rheintalbahn"-rautatielinjalla "Regio-Verkehrsverbund Freiburg" -yhtymän tariffialueella. Müllheimista kulkee myös sähköistetty 22,2 kilometriä pitkä ratayhteys Mülhauseniin eli Mulhouse Villeen. Saksan ja Ranskan rajalle on Müllheimin asemalta 4,6 kilometriä. Radalla kulkee lähinnä tavaraliikennettä. Müllheimin läpi kulkee valtatie 3 ("Bundesstraße 3", B 3), joka alkaa Buxtehudesta Hampurin metropolialueelta ja päättyy Weil am Rheinissa Sveitsin rajalla. Viisikilometrinen valtatie 378 (B 378) yhdistää Müllheimin moottoritie A 5:een. Lähin kansainvälinen lentoasema on EuroAirport Basel-Mulhouse-Freiburg Ranskan puolella. Asemaa käytti noin 4,3 miljoonaa matkustajaa vuonna 2007.


title: Jürgen Wiefel

text: Jürgen Wiefel (s. 10. maaliskuuta 1952) on itäsaksalainen pistooliampuja.


title: Jürgen Wiefel

text: Jürgen Wiefel on saavuttanut olympialaisissa kaksi hopeaa 25 m olympiapistoolissa Montrealissa 1976 ja Moskovassa 1980.


title: Joonas Rask

text: Joonas Aleksi Rask (s. 24. maaliskuuta 1990 Savonlinna) on suomalainen jääkiekkoilija, joka pelaa SM-liigajoukkue Helsingin IFK:ssa. Hän toimii joukkueen varakapteneenina. Rask on pelipaikaltaan oikea laitahyökkääjä, mutta hän osaa pelata myös keskellä. Hän on pelannut aiemmin myös kaksi NHL-ottelua Nashville Predatorsissa kaudella 2012–2013. Elite Prospects -sivuston Matias Strozykin mukaan Rask on älykäs hyökkääjä, joka on hyvä luistelemaan ja käyttökelpoinen sekä yli- että alivoimalla. Hän ei ole kuitenkaan kovin fyysinen pelaaja. Rask laukoo oikealta.


title: Joonas Rask

text: Rask on Savonlinnan Pallokerhon kasvatti. Hän voitti kaudella 2005–2006 koko C-nuorten I-divisioonan karsintojen piste- ja maalipörssin tehoilla 18+12=30 sekä C-nuorten I-divisioonan runkosarjan piste-, maali- ja syöttöpörssin tehoilla 23+19=42. Kaudeksi 2006–2017 16-vuotias Rask siirtyi Tampereen Ilveksen B-nuoriin. Kauden 2007–2008 hän vietti suurimmaksi osaksi seuran A-nuorissa, mutta Rask pelasi osan kaudestaan myös B-nuorissa. Huhtikuussa NHL:n kykyjenetsintätoimisto Central Scouting listasi hänet eurooppalaiskenttäpelaajien rankingissa sijalle 20. , mutta Raskia ei lopulta varattu koko varaustilaisuudessa.


title: Joonas Rask

text: Huhtikuussa 2008 Rask teki Ilveksen kanssa 2+1-vuotisen SM-liigasopimuksen. Hän teki liigadebyyttinsä runkosarjan kolmannella kierroksella 18. syyskuuta 2008 Kalevan Palloa vastaan. Liigauransa avausmaalin Rask teki 24. tammikuuta 2009 vieraissa Helsingin IFK:ta vastaan. Hän pelasi tulokaskautensa 2008–2009 aikana kaikkiaan 24 runkosarjaottelua tehden yhden maalin ja kolme playoff-ottelua tehden yhden syöttöpisteen. Raskilla oli pudotuspelien ensimmäisellä kierroksella Ilveksen paras teholukema (+2). Hän pelasi kauden aikana miesten pelejä myös yhteensä yhdeksän Mestis-ottelua lainalla Lempäälän Kisassa sekä alle 20-vuotiaiden maajoukkueessa tehopistein 1+8=9. Suurimman osan runkosarjastaan hän pelasi Ilveksen A-nuorissa.


title: Joonas Rask

text: Kaudella 2009–2010 Rask murtautui SM-liigatasolle. Hän teki 43 runkosarjaottelussa tehot 10+9=19 ja viidessä liigakarsintaottelussa kolme maalia. Rask oli liigakarsinnoissa Ilveksen paras maalintekijä Markus Seikolan ja Ryan Glennin kanssa. Hän oli myös reilun kuukauden sivussa murrettuaan kätensä alle 20-vuotiaiden maajoukkueessa pelatussa Mestis-ottelussa marraskuussa 2009. Rask vahvisti kevätkaudella myös Ilveksen A-nuoria, jossa hän voitti kauden päätteeksi SM-pronssia. Joulukuussa 2009 Rask solmi Ilveksen kanssa kaksivuotisen jatkosopimuksen kevääseen 2012 saakka.


title: Joonas Rask

text: Nashville Predators varasi Raskin seitsemännellä kierroksella 198. pelaajana . Kaudella 2010–2011 hän nosti jälleen tasoaan edellisestä kaudesta. Rask oli Ilveksen ainoa kauden kaikki 60 runkosarjaottelua pelannut pelaaja ja hän teki niissä tehot 14+13=27. Rask oli joukkueen toiseksi paras maalintekijä Jesse Niinimäen jälkeen. Hän jakoi myös Ilveksen sisäisen tehotilaston voiton Jyrki Jokipakan kanssa lukemalla +5. Aivan kauden 2011–2012 kynnyksellä, syyskuussa 2011 Rask joutui sivuun käden veneluun murtuman vuoksi marraskuun maaottelutaukoon saakka. Hän pelasi kauden aikana lopulta 32 runkosarjaottelua tehden 18 tehopistettä.


title: Joonas Rask

text: Maaliskuussa 2012 Rask teki kaksivuotisen tulokassopimuksen Nashville Predatorsin kanssa. Huhtikuussa hänen ilmoitettiin pelaavan kausi 2012–2013 lainalla Jokereiden SM-liigajoukkueessa. Raskin kausi osoittautui kuitenkin pettymykseksi ja hänen oli vaikea löytää rooliaan. Hän teki runkosarjassa vain kymmenen tehopistettä. Jokereiden kauden päätyttyä, huhtikuussa 2013 Rask siirtyi AHL-joukkue Milwaukee Admiralsin vahvuuteen. Hän onnistui tekemään heti AHL-debyytissään 19. huhtikuuta 2013 Charlotte Checkersia vastaan tehot 1+1=2. Tämän jälkeen Rask nostettiin Predatorsin NHL-joukkueeseen, jossa hän debytoi runkosarjan toiseksi viimeisellä kierroksella 25. huhtikuuta 2013 vieraissa Detroit Red Wingsia vastaan. Rask sai ottelussa jääaikaa 6.36 minuuttia ja hän keräsi teholukeman -2 Predatorsin hävittyä ottelun lukemin 5–2. Runkosarjan päätöskierroksella 27. huhtikuuta 2013 Columbus Blue Jacketsia vastaan Rask onnistui tekemään NHL-uransa ensimmäisen tehopisteen oltuaan kakkossyöttäjänä Shea Weberin tekemään maaliin. NHL:n runkosarjan päätyttyä hän pelasi vielä yhden AHL:n pudotuspeliottelun.


title: Joonas Rask

text: Kauden 2013–2014 Rask pelasi kokonaan farmijoukkue Admiralsissa, jossa varsinainen tulokaskausi toi 58 runkosarjaottelussa tehot 4+10=14.


title: Joonas Rask

text: Kaudeksi 2014–2015 Rask palasi SM-liigaan ja siirtyi 1+1-vuotisella sopimuksella Helsingin IFK:hon. Hänen kautensa alkoi vaisusti, sillä Rask ei onnistunut tekemään syyskuussa ainuttakaan tehopistettä. Lopulta hän teki runkosarjassa 29 tehopistettä. Pudotuspeleissä Rask jakoi neljällä osumallaan HIFK:n sisäisen maalipörssin voiton Tomáš Záborskýn kanssa. Kaudella 2015–2016 hän kärsi runkosarjassa loukkaantumisista ja teki 43 ottelussa 22 tehopistettä. Pudotuspeleissä Rask nousi kuitenkin uudelle tasolle. Hän jakoi tehoilla 4+13=17 koko SM-liigan syöttöpörssin voiton ketjukaverinsa Teemu Ramstedtin kanssa ja sijoittui pistepörssissä toiseksi hänen jälkeensä. Ensimmäisessä finaaliottelussa 15. huhtikuuta 2016 Tapparaa vastaan Rask teki HIFK:n 4–0-voittoon päättyneen ottelun ratkaisumaaliksi jääneen avausosuman. Ari Vallin valitsi hänet ottelun Alumnien tähtien ykköstähdeksi. Raskin ja HIFK:n kausi päättyi lopulta kuitenkin SM-hopeaan, kun Tappara voitti ottelusarjan voitoin 4–2. Toukokuussa 2016 Rask teki HIFK:n kanssa vuoden mittaisen jatkosopimuksen.


title: Joonas Rask

text: Rask pelasi kaudella 2016–2017 runkosarjassa loukkaantumisten vuoksi vain 33 ottelua, mutta tehot 7+14=21 riittivät kuitenkin HIFK:n sisäisen pistepörssin neljänteen sijaan. Pudotuspeleissä hän jakoi joukkueen sisäisen tehotilaston voiton Juuso Puustisen kanssa lukemalla +8. Toukokuussa 2017 Rask teki HIFK:n kanssa vuoden mittaisen jatkosopimuksen. Kaudeksi 2017–2018 hänet nimettiin joukkueen varakapteeniksi. Rask sivusi SM-liigan yhden kauden piste-ennätystään tehoilla 13+16=29. Hän jakoi HIFK:n sisäisen maalipörssin kolmannen sijan Juhani Tyrväisen ja Juha-Pekka Haatajan kanssa sekä sisäisen tehotilaston voiton Erik Thorellin ja Miro Heiskasen kanssa lukemalla +17. Pudotuspeleissä Rask jakoi joukkueen sisäisen syöttöpörssin voiton Jarkko Malisen kanssa seitsemällä syöttöpisteellään. Hän voitti kauden päätteeksi SM-pronssia. Helmikuussa 2018 Rask teki HIFK:n kanssa 1+1-vuotisen jatkosopimuksen.


title: Joonas Rask

text: Rask pelasi alle 20-vuotiaiden MM-kilpailuissa vuosina 2009 ja 2010 toimien molemmissa turnauksissa Suomen varakapteenina. Hän pelasi myös alle 18-vuotiaiden MM-kilpailuissa vuonna 2008, jolloin Rask toimi Suomen kapteenina. Hän oli tehoilla 1+4=5 joukkueen paras syöttäjä ja jakoi sisäisen pistepörssin voiton Toni Rajalan kanssa. Valmennus valitsi Raskin Suomen turnauksen yhdeksi kolmesta parhaasta pelaajasta. Hänet valittiin myös Yhdysvaltoja vastaan pelatun alkulohkon ottelun päätteeksi joukkueensa ottelun parhaaksi pelaajaksi. Yhteensä Rask on pelannut 20 nuorten ja 32 poikien maaottelua.


title: Joonas Rask

text: Suomen A-maajoukkueessa Rask on pelannut yhden ottelun. Hän sai ensituntumaa A-maajoukkueeseen tultuaan valituksi Suomen ensimmäiseen MM-leiriryhmään huhtikuussa 2010. Rask pelasi ensimmäisen ja toistaiseksi ainoan maaottelunsa 24. huhtikuuta 2010 Odensessa Tanskaa vastaan. Hänet merkittiin Suomen nelosketjun oikeaan laitaan Jarno Koskirannan ja Tommi Huhtalan viereen. Rask sai ottelussa myös syöttöpisteen Juuso Hietasen tekemään maaliin.


title: Joonas Rask

text: Raskin isoveli Tuukka on olympiamitalisti sekä NHL-joukkue Boston Bruinsin maalivahti, joka kuului seuran vuoden 2011 Stanley Cup -voittajajoukkueeseen. Tuukka ja Joonas olivat viides suomalainen veljespari, joka on pelannut NHL:ssä.


title: Minnesotan historia

text:
Minnesotan historiaan ovat vaikuttaneet sen alkuperäinen amerikkalaisväestö, eurooppalaisten tutkimusmatkat ja uudisraivaus sekä osavaltion runsaiden luonnonvarojen ansiosta syntynyt teollisuus. Minnesota saavutti huomattavan aseman turkiskaupalla, puuteollisuudella ja maataloudella sekä myöhemmin rautateiden, myllyjen ja rautakaivosten avulla. Nämä teollisuusalat ovat yhä tärkeitä, mutta nykyisin osavaltion talouden kannalta tärkeimpiä ovat pankki-, tietokone- ja terveydenhoitoala.
Varhaisimmat tunnetut asukkaat tulivat alueelle suurriistalaumojen perässä viimeisen jääkauden aikana. Heitä seurasivat anishinaabet, dakotat ja muut alkuperäisamerikkalaiset. 1600-luvulla Ranskasta saapui turkiskauppiaita. 1800-luvulla länteen päin siirtyvät eurooppalaiset karkottivat suurimman osan alkuperäisasukkaista. Varhaisia uudisasukkaita alueelle toi Yhdysvaltojen paikallisia etuja suojelemaan rakennettu Fort Snellingin linnake. Ensimmäiset uudisasukkaat käyttivät Saint Anthony Fallsin putousta sahalaitosten voimanlähteenä alueella, josta syntyi Minneapolis, ja toiset asettuivat asumaan joen alajuoksulle alueelle, josta tuli Saint Paul.


title: Minnesotan historia

text: Minnesota liitettiin Yhdysvaltoihin 1849 Minnesotan territoriona, ja 11. toukokuuta 1858 siitä tuli Yhdysvaltain 32. osavaltio. Yhdysvaltain sisällissodan ja vuonna 1862 käydyn dakota-sodan mullistusten jälkeen osavaltion talous alkoi kehittyä, kun luonnonvarat valjastettiin puuteollisuuden ja maatalouden käyttöön. Rautatiet toivat mukanaan siirtolaisia, vakiinnuttivat maatalouden asemaa ja toivat markkinoille kauppatavaraa. Saint Anthony Fallsin tuottama sähkövoima siivitti Minneapolisin kasvua, ja kehittyneet jauhamismenetelmät antoivat sille ”maailman myllypääkaupungin” nimen.


title: Minnesotan historia

text: Uusi teollisuusala syntyi, kun pohjoisesta löydettiin rautamalmia. Sitä louhittiin suhteellisen helposti avolouhoksilta ja laivattiin Duluthin ja Two Harborsin satamista Suurten järvien terästehtaisiin. Taloudellinen kehitys ja yhteiskunnalliset muutokset kasvattivat osavaltion hallinnon merkitystä ja johtivat maaltamuuttoon. 1930-luvun lama toi mukanaan irtisanomisia kaivoksissa ja kireyttä työmarkkinasuhteissa, mutta New deal -hankkeet auttoivat osavaltiota. Toisen maailmansodan jälkeen Minnesota tuli tunnetuksi teknologiasta, jolle ensimmäiset tietokoneyhtiöt Sperry Rand, Control Data ja Cray antoivat alkusysäyksen. Guthrie-teatterin, Minnesota Orchestran ja Walkerin taidekeskuksen kaltaisten kulttuurilaitosten avulla Twin Cities -alueesta (Minneapolis-Saint Paul) tuli myös alueellinen taiteiden keskus.


title: Minnesotan historia

text: Minnesotan vanhimmat tunnetut ihmisen jäännökset, noin 9 000 vuoden takaa, löydettiin Browns Valleyn läheltä vuonna 1933. ”Browns Valleyn ihmisen” mukana löydettiin Clovis- ja Folsom-tyyppisiä työkaluja. Osa varhaisimmista todisteista pysyvästä asutuksesta alueella on peräisin Mille Lacs -järven lähellä sijaitsevasta Bradbury Brookista, jossa oli asutusta noin 7 500 vuotta eaa. Myöhemmin alueella kehittyi laajoja kaupankäyntiverkostoja. Vuonna 1931 Otter Tailin piirikunnasta löydettiin varhaisen asukkaan ruumis, joka tunnetaan ”Minnesotan naisena”. Radiohiiliajoituksen perusteella hänen pääteltiin liikkuneen alueella noin 6 600 vuotta eaa. Hänellä oli mukanaan aiemmin vain Floridassa tavatun "Busycon perversa" -etanalajin kotilonkuori.


title: Minnesotan historia

text: Useita satoja vuosia myöhemmin Minnesotan ilmasto lämpeni huomattavasti. Kun mammutin kaltaiset suuret eläimet kuolivat sukupuuttoon, alkuasukkaat muuttivat ruokavaliotaan. He keräsivät pähkinöitä, marjoja ja vihanneksia ja metsästivät pienempiä eläimiä, kuten peuraa, biisonia ja lintuja. Tältä ajalta löydetyt kivityökalut olivat pienempiä, ja ne soveltuivat paremmin uusien ravintolähteiden käyttöön. He kehittivät myös uusia kalastusmenetelmiä, kuten koukkuja, verkkoja ja atraimia. Noin 5 000 vuotta eaa. ihmiset Yläjärven rannalla (Minnesotassa ja osittain nykyisten Michiganin, Wisconsinin ja Kanadan alueilla) alkoivat maanosan ensimmäisten joukossa valmistaa metallityökaluja. Hyvin kuparipitoiset malminkappaleet taottiin ensin karkeaan muotoon, karkaistiin kuumentamalla, taottiin uudelleen, viimeisteltiin muotoonsa ja kuumennettiin vielä kerran. Kärjet saattoivat olla niin teräviä, että niitä voitiin käyttää veitsinä tai keihäänkärkinä.


title: Minnesotan historia

text: Arkeologisia todisteita alkuperäisamerikkalaisasutuksesta on löydetty 3000-luvulta eaa. asti. Jeffersin kalliopiirrosalueella Lounais-Minnesotassa on kaiverruksia myöhäisarkaaiselta kaudelta ja ajanjaksolta 1750 eaa.–900 eaa. Lyhytaikaisissa asuinpaikoissa alkoi ilmetä keramiikkaesineitä noin vuonna 1000 eaa. Noin 700 vuotta eaa. koottiin ensimmäiset hautakummut, ja käytäntö jatkui eurooppalaisten saapumiseen asti, jolloin osavaltiota täplitti 10 000 kumpua.


title: Minnesotan historia

text: Hopewellin kulttuurin uskotaan vaikuttaneen Mississippijoen rannoilla 200-luvulta eaa. noin 400-luvulle jaa. asti. 800-luvulla jaa. alueen pääasiallinen vilja oli intiaaniriisi, etelämpänä maissi. Muutamassa sadassa vuodessa Mississippin kulttuuri saavutti osavaltion kaakkoisosan, jonne perustettiin laajoja kyliä. Dakota-heimon kulttuuri saattaa periytyä joiltakin Mississippin kulttuurin kansoilta.


title: Minnesotan historia

text: Kun eurooppalaiset alkoivat ensimmäisen kerran tutkia Minnesotaa, aluetta asuttivat pääasiassa dakota-heimot. Ojibwat (kutsutaan joskus myös nimillä chippewa ja anishinaabe) alkoivat siirtyä länteen kohti Minnesotaa 1700-luvun tienoilla. Näiden heimojen elinkeinoja olivat pääasiassa metsästys ja keräily. Long Prairien lähellä oli myös pieni ryhmä ho-chunk (winnebago) -heimon edustajia, jotka muuttivat myöhemmin vuonna 1855 Blue Earthin piirikunnassa sijaitsevaan reservaattiin.


title: Minnesotan historia

text: Kiistellyssä muinaisjäännöksessä, Kensingtonin riimukivessä, lukee että Minnesotan alueella olisi käynyt skandinaavinen retkikunta jo vuonna 1362. Riimukirjoitustutkijat kuitenkin pitävät kiveä 1800-luvun väärennöksenä.


title: Minnesotan historia

text: Yhteys eurooppalaisten ja Minnesotan alkuasukkaiden välillä on pystytty vahvistamaan muutamia satoja vuosia tätä myöhemmälle ajalle. 1650-luvun lopulla Pierre-Esprit Radisson ja Médard des Groseilliers olivat luultavasti ensimmäiset, jotka tapasivat dakotoja, ja paikka oli Yläjärven eteläranta, josta tuli myöhemmin Wisconsinin pohjoisosa. Pohjoisrantaa tutkittiin 1660-luvulla, ja ensimmäisiä siellä liikkuneita oli Madeline Island -saarella vaikuttanut lähetyssaarnaaja Claude-Jean Allouez. Hän laati kartan alueesta vuonna 1671.


title: Minnesotan historia

text: Näihin aikoihin ojibwa-heimon länteen suuntautuva muuttoliike saavutti Minnesotan. Koska he olivat tulleet Mainen ympäristöstä, heillä oli kokemusta asioinnista eurooppalaisten kauppiaiden kanssa. He kävivät kauppaa turkiksilla, ja heillä oli tuliaseita. Seuraavina vuosina ojibwa- ja dakota-heimojen suhteet kiristyivät.


title: Minnesotan historia

text:
Vuonna 1671 Ranska allekirjoitti monien heimojen kanssa sopimuksen, jolla se salli kaupankäynnin. Pian ranskalainen kauppias Daniel Greysolon, Sieur du Lhut saapui alueelle ja alkoi käydä kauppaa paikallisten heimojen kanssa. Du Lhut tutkimusmatkaili Yläjärven länsipuolella lähellä kaimaansa, Duluthin kaupunkia, ja sen eteläpuolisilla alueilla. Hän avusti rauhansopimuksen teossa dakota- ja ojibwa-heimojen välille vuonna 1679.
Katolinen pappi, isä Louis Hennepin, hänen kumppaninsa Michel Aco ja Antoine Auguelle (alias Picard Du Gay) suuntasivat Illinoisin alueelta pohjoiseen saavuttuaan sille alueelle Robert Cavelier de La Sallen johtaman tutkimusryhmän mukana. Eräs dakota-heimo vangitsi heidät vuonna 1680. Heimon kanssa ollessaan he löysivät Saint Anthonyn putouksen ja nimesivät sen. Du Lhut ryhtyi neuvottelemaan saadakseen Hennepinin ryhmän vapautetuksi. Hennepin palasi Eurooppaan ja kirjoitti matkoistaan kirjan, "Description of Louisiana", joka julkaistiin vuonna 1683. Kirjassa monet asiat esitettiin hyvin väritettyinä, kuten Saint Anthonyn putousta koskeva osuus. Hän esimerkiksi kuvasi putouksen 15-18 metriä korkeaksi, kun sen todellinen korkeus oli vain noin viisi metriä. Vuoden 1700 tienoilla Pierre-Charles Le Sueur löytöretkeili Minnesota-jokea pitkin Blue Earthin alueelle saakka. Hän luuli sinisen maan olevan kuparin lähde ja puhui mineraalilla rikastumisen mahdollisuuksista, mutta alueella ei todellisuudessa ollut kupariesiintymiä.


title: Minnesotan historia

text: Tarujen Luoteisväylää ja Pohjois-Amerikan suuria sisämeriä etsivät löytöretkeilijät kulkivat edelleen osavaltion läpi. Vuonna 1721 ranskalaiset rakensivat Fort Beauharnois’n linnakkeen Pepinjärvelle. Vuonna 1731 Pierre La Vérendrye kulki ensimmäisenä eurooppalaisena Grand Portagen reitin läpi. Hän käytti assiniboine-opas Ochagachin tuohelle piirtämää karttaa. Turkisyhtiö ja Hudson’s Bay Companyn kilpailija North West Company perustettiin Grand Portagen varrelle 1783-1784.